ועדת הפנים ואיכות הסביבה, כנסת 16, פרוטוקול מספר 563, 2006-01-26 12:30

גאלב מג'אדלה: צהרים טובים לכולם.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת ולקיים דיון על האירוע האחרון שאירע בוואדי ערה, על-פי יוזמה של יושב-ראש הוועדה.

עבד-אלמאלכ דהאמשה: יש עוד מבקשים.

גאלב מג'אדלה: יכולים לבקש את זה הרבה חברי כנסת, וזאת זכותם המלאה.

גאלב מג'אדלה: ברגע שמעלה את זה יושב-ראש הוועדה, הדיון מתקיים על-פי יוזמת יושב-ראש הוועדה, כי אם יותר מאחד יוזם את הדיון, לא צריך לפגוע באף אחד.

גאלב מג'אדלה: ביום שישי בבוקר הודעתי למנהלת הוועדה, יפה שפירא, שאני מתכוון לקיים דיון בתחילת שבוע הבא על האירוע הטרגי שקרה בוואדי ערה, כאשר הלך לעולמו אזרח ערבי ישראלי מלחם.

מוחמד ברכה: הוא לא הלך לעולמו, הוא נרצח או נהרג.

גאלב מג'אדלה: אני מבקש לבטא את מה שאני חושב.

מוחמד ברכה: הביטוי "הלך לעולמו" לא מוצלח.

גאלב מג'אדלה: חבר הכנסת ברכה, אני מבקש לשמור על החברות ועל ההגינות.

מוחמד ברכה: זה נשמר.

ג'מאל זחאלקה: צריך גם לשמור על כבוד המת.

גאלב מג'אדלה: אני מאוד מכבד את מה שאתה אומר.

גאלב מג'אדלה: אני מוכן לקבל כל תיקון, אבל בואו נעשה את זה בצורה נכונה.

גאלב מג'אדלה: ביום חמישי נהרג אזרח ערבי ישראלי בשם נדים מלחם מערערה.

גאלב מג'אדלה: זה האזרח ה-14 שנהרג אחרי אוקטובר 2000, אחרי שעוד ארבעה נהרגו בידי המשטרה, עוד ארבעה נהרגו בידי צה"ל, עוד שניים נהרגו בנסיבות לא ידועות ועוד שניים נפצעו.

גאלב מג'אדלה: אני כיושב ראש הוועדה התחייבתי שמכיוון שהחקירה בעיצומה, לא ניגע ישירות במקרה האחרון, אבל המקרה האחרון מביא אותנו לדיון הזה, כי אנחנו חשים שכוחות הביטחון, כאשר מדובר באזרחים ערביים, קלה ידם על ההדק.

גאלב מג'אדלה: בשם כולם, אני רוצה להביע צער ולהשתתף באבלן של כל המשפחות.

גאלב מג'אדלה: אני מצפה מנציגי הממשלה שמשתתפים היום אתנו בדיון, השר גדעון עזרא, ממלא מקום ראש המחלקה לחקירות שוטרים, מר שלמה למברגר, מפקד המחוז הצפוני וקצינים ונציגי ממשלה נוספים לעשות את הצעד הראשון ולהחזיר את אמון הציבור הערבי במערכות השלטון, כאשר המסר החד והברור הוא חקירת אמת.

גאלב מג'אדלה: אנחנו רוצים לדעת את האמת.

גאלב מג'אדלה: אנחנו רוצים שכוחות הביטחון יתייחסו לאזרח הערבי כאזרח שדמו וחייו אינם הפקר.

גאלב מג'אדלה: ליהודים ולערבים בחברה הישראלית יש עניין עז לחיות יחד ולראות את כוחות הביטחון, המשטרה והכוחות השונים מתייחסים לכל אירוע בחברה הישראלית בדין אחד.

גאלב מג'אדלה: משבר האמון - שאני מציע שלא נטשטש אותו - בין אזרחי ישראל הערבים וראשי הציבור הערבי לבין המערכות, ובראשן המחלקה לחקירות שוטרים, נוצר אחרי אוקטובר 2000, והדברים מדברים בעד עצמם.

גאלב מג'אדלה: זה הזמן לשבח את ראשי הציבור הערבי במקרה האחרון של המנוח מלחם, שלקחו יוזמה וגילו אחריות והרגיעו את הרוחות, כדי שלא תהיה אלימות המונית בכביש ואדי ערה.

גאלב מג'אדלה: אני וחברי ועדת הפנים ואיכות הסביבה מצפים שבחקרה ישולב גורם משפטי אובייקטיבי, ולא מן הנמנע ערבי, כדי שנוכל לראות בהישג הזה, בתקדים הזה ובחריג הזה סימן לאותו אמון שאנחנו רוצים להחזיר, לאותה תחושה שאנחנו רוצים להגיע אליה, שדין כולם דין אחד.

גאלב מג'אדלה: בימים האחרונים, טרם התקיים הדיון הזה, שוחחתי עם מספר גורמים.

גאלב מג'אדלה: אני לא מסתיר שהיו לבטים שונים של אנשים שונים לגבי מהות הדיון.

גאלב מג'אדלה: אני חזרתי ואמרתי בעקשנות, שהדיון הזה יכול להיות דיון מרגיע לציבור הערבי, שמסריו יהיו שאכן מערכות השלטון רוצות חקירת אמת והבאת האמת לציבור הערבי, בלי טיוח.

גאלב מג'אדלה: זאת יכולה להיות דווקא פתיחת דף חדשה.

גאלב מג'אדלה: גם ביקשתי זאת מהגורמים הנוספים שנמצאים אתנו כאן.

גאלב מג'אדלה: נמצאים כאן ראשי הציבור הערבי בחלקם, מפני שחשובים להם שני דברים: קודם כל שנדע את האמת ושתהיה חקירת אמת, ושנית שאנחנו נצביע היום על תחילה חדשה של התייחסות אחרת מכפי שהיתה עד כה.

גאלב מג'אדלה: ברשותכם, אני רוצה לאפשר לשר לביטחון פנים גדעון עזרא לפתוח את הדיון, ואחר כך לממלא מקום ראש המחלקה לחקירות שוטרים, מר שלמה למברגר.

גאלב מג'אדלה: לפני כן אני רוצה לציין נתון אחד או שניים.

גאלב מג'אדלה: הדוח שלפניי מדבר על התנהלות המחלקה המשפטית לחקירת שוטרים לגבי אירועי אוקטובר 2000, והוא הוגש לוועדת הפנים ואיכות הסביבה.

גאלב מג'אדלה: אני רוצה להדגיש תלונות על שימוש בכוח שהתקבלו במחלקה לחקירות שוטרים בשנת 2002:

גאלב מג'אדלה: בנושא דין משמעתי - 3%, בנושא דין פלילי - 2%, לא נחקרו - 65%, נחקרו ונסגרו -30%.

גאלב מג'אדלה: למעשה, 65% ועוד 30% זה 95%.

גאלב מג'אדלה: אני בוודאי מודע לזה שיש טענה שאין כוח אדם, אין תקנים ואין תקציב.

גאלב מג'אדלה: עם כל הכבוד לטענות האלה, זה לא עונה לנו.

גאלב מג'אדלה: תלונות על שימוש בכוח שהתקבלו במחלקה לחקירות שוטרים בשנת 2003, לפי אופן הטיפול: דין משמעתי - 3%, דין פלילי - 1%, לא נחקרו – 64%, נחקרו ונסגרו – 32%.

גאלב מג'אדלה: אני מציע שנתייחס לנתון הזה בשיא הרצינות, ואולי גם נפיק את הלקחים ואולי גם נתייחס לחיי אדם כפי שצריך להתייחס.

גאלב מג'אדלה: אני רוצה לאפשר לשר לביטחון פנים לומר את דבריו.

מוחמד ברכה: אדוני היושב ראש, יש לי הצעה לסדר.

מוחמד ברכה: אני תוהה לגבי מעמדו של נציג המחלקה לחקירות שוטרים בישיבה הזאת.

מוחמד ברכה: הניסיון שלנו מלמד שהמחלקה לחקירת שוטרים הפכה למחלקה לחיפוי על שוטרים, ולכן אני חושב שאין מקום למחלקה לחקירות שוטרים בישיבה הזאת.

מוחמד ברכה: דרוש שהשר ייתן את סקירתו ושהגורמים המעורבים שגרמו להריגתו של נדים מלחם יאמרו את גרסתם, ואנחנו נאמר את גרסתנו ואת גרסת התושבים.

מוחמד ברכה: אני חושב שמכאן לא צריך ללכת למחלקה לחקירות שוטרים, אלא לוועדת חקירה בלתי תלויה.

מוחמד ברכה: המחלקה לחקירות שוטרים נכשלה כישלון חרוץ, ולכן אין לה מעמד כאן ואין לנו אמון בחקירה שלה, על פי הניסיון של השנים האחרונות.

גאלב מג'אדלה: תודה רבה לחבר הכנסת ברכה.

גאלב מג'אדלה: אני מכבד את ההצעה שלך, אבל אני לא מקבל אותה.

גאלב מג'אדלה: אנחנו הזמנו את המחלקה לחקירות שוטרים כדי לאפשר לנציגיה לומר את דעתם.

גאלב מג'אדלה: אני התחייבתי למחלקה לחקירות שוטרים לא לדבר על החקירה של המקרה האחרון שנמצאת בעיצומה כדי לא לפגוע בחקירה, אבל בכל זאת נציגיה רוצים לדבר בוועדה אל ראשי הציבור הערבי.

טלב אלסאנע: אבל האירוע האחרון הוא בעצם נושא הדיון.

גאלב מג'אדלה: המקרה האחרון הוא זה שגרם לנו לקיים את הדיון על שרשרת האירועים מאוקטובר 2000 ועד היום.

גאלב מג'אדלה: אנחנו לא מבטלים את מה שקרה ל-14 ההרוגים ועוד ארבעה ועוד שניים ועוד שניים ועוד מקרה אחד, חלילה וחס.

גאלב מג'אדלה: הקש ששבר את גב הגמל זה המקרה האחרון של המנוח נדים מלחם.

גאלב מג'אדלה: אתה יודע, חבר הכנסת אלסאנע, שהיד הקלה על ההדק לא יכולה להימשך.

גדעון עזרא: אני מוכרח לפתוח בשבח על כך שכינסת את הוועדה.

גדעון עזרא: אני מוכרח להגיד שאני מבין גם את הצורך להרחיב מעבר למקרה האחרון.

גדעון עזרא: אני רק מבקש לזכור שיש לנו משטרה אחת.

גדעון עזרא: אני מוכרח להגיד שבשנים האחרונות הקשרים בין ראשי היישובים הערבים לבין משטרת ישראל הלכו והתהדקו בצורה רצינית מאוד.

גדעון עזרא: לא הייתי מציע שאף אחד מאתנו ישים איקס על היחסים הללו, אלא שנדע איך לשמר אותם.

גדעון עזרא: אני הייתי מבקש ממפקד המחוז הצפוני לפתוח.

ואסל טאהא: יחסים חתומים בדם.

ג'מאל זחאלקה: הוא דיבר על רצח וחיבוקים.

גאלב מג'אדלה: כבוד השר גדעון עזרא, מי שנותן זכות דיבור כאן זה יושב-ראש ועדת הפנים ואיכות הסביבה.

גאלב מג'אדלה: למפקד המחוז הצפוני ניתן חלק מהכבוד הראוי לו.

גדעון עזרא: אני רוצה לתת עובדות מדויקות.

גדעון עזרא: אני הייתי באזור, אבל ישנם גורמים משטרתיים שאחראים למה שקורה באזור.

גדעון עזרא: אני מבטיח לך שזו הזרוע הארוכה של השר לביטחון הפנים.

גדעון עזרא: נמצא פה מפקד תחנת עירון שהיה בזמן האירוע במקום וגם מפקד המחוז הצפוני שהגיע לשם עוד לפניי.

גדעון עזרא: אני, לצערי, הייתי באותו זמן בפיגוע בתל אביב בתחנה המרכזית.

גדעון עזרא: על מנת להביא את העובדות, אני מציע לתת לו לדבר.

גאלב מג'אדלה: אנחנו מכבדים כל מי שהגיע לכאן מטעם המשטרה ונאפשר לכל מי שרוצה לדבר.

גאלב מג'אדלה: למען הסדר הטוב, כבוד השר יפתח, ואחר כך מפקד המחוז הצפוני ידבר.

גדעון עזרא: אין לי בעיה לדבר על יחסי המשטרה עם המגזר הערבי בכלל ועל האירועים בפרט, אבל לגבי האירוע האחרון ידבר מפקד המחוז הצפוני.

גדעון עזרא: כולנו זוכרים את אירועי 2000.

גדעון עזרא: אני לא הייתי אז השר לביטחון פנים, אבל מייד לאחר האירוע החלה המשטרה בגיבוש נהלים ותחקירים, על מנת לבדוק כיצד משטרת ישראל צריכה לנהוג בעקבות האירועים האלה.

גדעון עזרא: היו המלצות רבות.

גדעון עזרא: קיבלנו גם את המלצות ועדת אור שקבעו את אשר קבעו.

גדעון עזרא: אחרי ועדת אור ועדת לפיד קיבלה שורה של החלטות.

גדעון עזרא: אני מוכרח להגיד שמשנת 2000 ובתקופה שבה אני מכהן כשר לביטחון פנים ראיתי עלייה דרסטית בכמה תחומים, החל בפריסת מש"קים ושוטרים ביישובים השונים.

גדעון עזרא: יש עליי לחץ בלתי פוסק להגדיל את המספר הזה של שוטרים בכל היישובים.

מוחמד ברכה: מה זה מש"ק?

גדעון עזרא: מפקדה של שיטור קהילתי.

גדעון עזרא: בשפרעם יש תחנה.

מוחמד ברכה: אני גם יודע מה זה מש"ק, אבל אני חושב שהשפה פה צריכה להיות שפת כנסת ולא שפת זרועות ביטחון.

גדעון עזרא: שוטר קהילתי זה לא מושג של זרועות ביטחון, זה מושג אזרחי לגמרי.

גדעון עזרא: כאשר הקמנו את השיטור הקהילתי הזה, אמרנו שאנחנו רוצים לא רוצים שהאזרח הערבי יראה את המשטרה רק בעת אירוע חריג פלילי, אלא שיהיה שוטר שילווה את חיי הקהילה ויסייע לראש המועצה.

גדעון עזרא: בהזדמנות זו, כראש הוועדה למלחמה באלימות, אני רוצה להגיד שיש לנו גם סיכום שכל ראש מועצה, יהודי או ערבי, חובתו ויכולתו לעמוד בראש המלחמה לאלימות ביישוב שלו.

גדעון עזרא: הוא יכול לזמן למשרדו, וחובתם של נציגי הממשלה לבוא לכל ישיבה אצלו, על מנת לדון בדברים שמציקים לראש הרשות במלחמה באלימות ביישוב שלו, וכל המלצה שלו תישקל בכובד ראש.

גדעון עזרא: אחד הדברים שהטרידו לא רק אותנו, אלא גם את ראשי המועצות הערביות - ואני בטוח שישנם גם כאלה שיושבים כאן שפנו אלינו - בתקופה האחרונה היה הסיפור של הירי בחתונות.

גדעון עזרא: אם אתם זוכרים, האירוע בכפר יאסיף היה הגורם המאיץ בנושא הזה.

גדעון עזרא: לא אחת ולא שתיים, עשרות פעמים, פנו אליי ואמרו לי "חייבים להפסיק את התופעה הזאת", כולל חברי כנסת שפנו אליי, נדמה לי שגם חבר הכנסת מוחמד ברכה.

מוחמד ברכה: יש הצעת חוק בעניין הזה של חבר הכנסת טיבי.

גדעון עזרא: אנחנו בהחלט מסכימים שהתופעה הזאת היא תופעה שצריך להילחם בה.

גדעון עזרא: לצערי, אני ציפיתי ועדיין מצפה, שהאינפורמציה שנקבל אודות האנשים שעושים את הדברים תזרום אלינו בצורה יותר רצינית.

גדעון עזרא: במקרה הזה שהיה בערערה, אני מוכרח להגיד לכם שמדובר על אדם שלפי הידיעות של המשטרה היו ברשותו אמצעי לחימה.

גדעון עזרא: המשטרה עשתה את מה שהיא נדרשת לעשות גם על ידכם, לספוג את הנשק הבלתי חוקי.

קריאה: אבל לא נדרש להרוג אותו.

גדעון עזרא: חס וחלילה.

מוחמד ברכה: אתה מדבר על תפיסת הנשק כדי שלא ייפגעו אנשים, אבל לא על כך שתוך כדי הטיפול, כביכול, ייפגעו אנשים.

גדעון עזרא: אני אומר לך שזה הקטע שאני אתן למפקד המחוז הצפוני לדבר.

גדעון עזרא: אני הגעתי לאזור אחרי שהכביש נפתח והיה סגור זמן מה.

גדעון עזרא: ראיתי את הנכבדים שהיו שם, כולל בני משפחת ההרוג.

גדעון עזרא: מלחם מלחם, אותך ראיתי שם.

גדעון עזרא: לא ראיתי בני משפחה יותר קרובים.

גדעון עזרא: הרגשתי נכונות רבה מצד ראש מועצת ערערה לאפשר לחיים לזרום ולא לחזור לאותם ימים שבהם אמרו "בכבישים האלה כן ניסע ובכבישים האלה לא ניסע, לשם כדאי לנסוע ולשם מסוכן לנסוע".

גדעון עזרא: לפי דעתי, בגלל הפעולה המשותפת של המשטרה, של הנכבדים ושל הרשויות, האירוע הזה הסתיים כפי שהסתיים.

גדעון עזרא: צר לנו מאוד על כל אירוע ואירוע.

גדעון עזרא: אני יכול להגיד לכם בצורה חד משמעית, שתפקידה של המשטרה מצד אחד לאכוף את החוק, אבל התפקיד השני של המשטרה בא לידי ביטוי כאשר יש אנשים בסכנת חיים.

גדעון עזרא: כל אחד נותן פירוש לסכנת חיים לפי מה שלמד בבית הספר.

גדעון עזרא: לפעמים שיקול הדעת של היורה צודק יותר או פחות, כי לא מדובר רק בסכנת חיים לגבי היורה עצמו, אלא גם לגבי הסביבה הקרובה שלו.

עבד-אלמאלכ דהאמשה: תמיד זה היה תלוי במי יורים.

גדעון עזרא: למזלנו, זה היה ממש מול תחנת עירון, דבר שהקל על ההשתלטות המהירה יחסית על האירוע הזה.

גדעון עזרא: ללא כל קשר למחלקה לחקירות שוטרים, אנחנו בודקים את עצמנו לא על פי האירוע המסוים הזה, אלא בכלל על פי כל המערכת שלנו שקשורה בעניין הזה.

גדעון עזרא: אנחנו לא נפגשים רק פה, אלא בשטח ובכל אתר ואתר.

גדעון עזרא: בהזדמנות הזאת שאנחנו נמצאים פה, אני מבקש מכם שדו-הקיום הזה, שהיה על בלימה לפני מספר שנים, והלך והתחזק בשנים האחרונות, לא נגדע אותו באיבו.

גדעון עזרא: אדוני יושב-ראש הוועדה, אני מבקש שגם מהדיון הזה נצא מחוזקים למרות הכאב.

עסאם מח'ול: האם אתה אומר בכך שגם בפעם הבאה תירו למוות?

גדעון עזרא: כולנו רוצים משטרה חזקה.

גדעון עזרא: אני מציע שאף אחד מאתנו לא יחבוט במשטרה הזאת.

גדעון עזרא: המשטרה הזאת שומרת על חייך ועל חיי.

עסאם מח'ול: היא לא שומרת על חיי, היא נוטלת את חיי, ובדיוק על זה הוויכוח.

עסאם מח'ול: היא אמורה לשמור על חיי.

גדעון עזרא: בסיכום הישיבה שלך אני מצפה שתקרא להמשך שיתוף פעולה בין המשטרה לבין ראשי היישובים באשר הם, כמובן תוך בדיקת המקרה המצער הזה, ולחיזוק הקשר בין האוכלוסיות, כדי שהימים ההם לא יחזרו.

גדעון עזרא: אני לא רוצה שנחזור מהדיון לנקודה שאנחנו לא צריכים לחזור אליה.

אחמד מלחם: אדוני היושב ראש, הוא בכלל לא התייחס לאירוע ולרצח.

אחמד מלחם: מפקד התחנה לא היה בזירה.

גדעון עזרא: אמרתי שעל האירוע עצמו ידבר מפקד המחוז.

גאלב מג'אדלה: מר מלחם, כשיגיע תורך לדבר, תגיד מה שאתה רוצה.

שלמה למברגר: אני יכול לומר מספר מילים, אבל אני חושב שאולי כדאי שאני אגיב על הדברים שיעלו כאן, כי בינתיים נאמרו רק דברים כלליים בלבד.

גאלב מג'אדלה: אם אתה רוצה להתייחס לדברים של החברים, בבקשה.

שלומית לביא: אחרי שאנשים יעלו טענות.

ג'מאל זחאלקה: אין לנו טענות.

ג'מאל זחאלקה: יש לנו כתב אישום נגד המחלקה לחקירות שוטרים.

ג'מאל זחאלקה: יבוא יום שתועמדו לדין, כי אתם עוסקים בחיפוי.

ג'מאל זחאלקה: 31 מקרים ואף אחד לא עמד לדין.

ג'מאל זחאלקה: בזה המחלקה לחקירות שוטרים אשמה.

ג'מאל זחאלקה: אין לנו אמון במחלקה לחקירות שוטרים, יש לנו אפס אמון במחלקה לחקירות שוטרים.

ג'מאל זחאלקה: מח"ש זה מחלקה לחיפוי על שוטרים.

גאלב מג'אדלה: תגיד את זה בזמן שיוקצה לך, למה לך להתלהם?

ג'מאל זחאלקה: אני לא מתלהם, אני צועק מכאב.

ג'מאל זחאלקה: אתה מתלהם, אני מדבר מתוך כאב.

ג'מאל זחאלקה: יש לי חדשות בשבילך, מותר לכאוב, וכואב לנו שהורגים לנו.

גאלב מג'אדלה: אנחנו כמנהיגים צריכים לכבוש את הכעס שלנו, את הכאב שלנו ואת העצב שלנו.

ג'מאל זחאלקה: לא נכון, צריך להביע את הכעס שלנו על המחלקה לחקירות שוטרים.

ג'מאל זחאלקה: זה לא נכון, לא צריכים לכבוש את הכעס.

ג'מאל זחאלקה: אתה תכבוש את הכעס ואת הצער, אני לא רוצה לכבוש אותו.

גאלב מג'אדלה: בשביל זה אתן לך זכות דיבור.

גאלב מג'אדלה: זאת פעם אחרונה שאתה מפריע.

דן רונן: כבוד היושב ראש, השר לביטחון הפנים, חברי הכנסת, כל הנכבדים שנמצאים כאן, קודם כל צריך להגיד שגם אני וגם המפקדים והשוטרים בצפון משתתפים בצער המשפחה, משפחת מלחם, על האובדן.

דן רונן: אמר השר, ואני מחזק את דבריו, שכל קורבן מיותר לגמרי, וזה לא משנה מה הנסיבות, שייבדקו, אני מניח, כפי שיפורט בהמשך.

דן רונן: אנחנו יושבים כרגע בדיון הזה, וכרגע יש לוויה בג'יסר א-זרקא.

דן רונן: אני רוצה להזכיר לכם שממש ברגע זה אימא לתשעה ילדים בת 38 מובלת במסע לוויה בג'יסר א-זרקא.

דן רונן: היא נורתה ונהרגה מנשק בלתי חוקי שהשתמש בו תושב כפר ג'יסר א-זרקא, והיום כל הכפר משתתף בלוויה, תוך כדי עימותים, כשהמשטרה נמצאת שם.

דן רונן: אני רוצה רק להזכיר שאם אני הולך על הדוגמה של ג'יסר א-זרקא - ומייד אני אגיע לאירוע הספציפי שלנו - בשנת 2002 נהרג אדם בג'יסר א-זרקא, בשנת 2003 נהרגו שניים, בשנת 2004 ילד בן 10 שישב עם המשפחה בבית קפה נהרג כתוצאה מעימותים בין חמולות, בשנת 2005 נהרגו שניים ובשנת 2006 מובלת עכשיו אימא בלוויה.

דן רונן: הלילה המשטרה עשתה מבצע גדול שכלל 150 שוטרים שסגרו את הכפר, ומה הם חיפשו?

דן רונן: הם חיפשו נשק.

דן רונן: אני רוצה לומר שהבעיה היא לא רק של המשטרה, אלא גם של המגזר.

דן רונן: אני רוצה לחזור טיפה אחורה.

דן רונן: אני הייתי ראש אג"ם מייד אחרי האירועים.

דן רונן: כראש אג"ם, עסקתי בחלק גדול מהפקת הלקחים של משטרת ישראל.

דן רונן: הייתי ראש המטה המבצעי של השר לביטחון הפנים.

דן רונן: הזכיר פה השר את ועדת לפיד.

דן רונן: תבדקו בכתובים, ותראו שוועדת לפיד אמרה שהארגון היחיד שהפיק לקחים מאירועי אוקטובר ויישם זה משטרת ישראל.

דן רונן: היום כמפקד המחוז הצפוני אני מצפה מראשי רשויות שעובדים אתי במחוז הצפוני שיקומו וידברו על מה שהמשטרה עושה כל הזמן כל יום כדי לתת את הביטחון ואת השירות הכי טוב שאפשר למגזר.

דן רונן: כמפקד המחוז הצפוני, אני מצהיר שאני עושה הפליה מתקנת לטובת המגזר, ותבדקו את הנתונים.

ואסל טאהא: ראינו את זה במע'אר.

ואסל טאהא: מה עשיתם במע'אר?

ואסל טאהא: כלום לא עשיתם.

דן רונן: ראינו את זה במע'אר, ראינו את זה בשפרעם, ראינו את זה בסח'נין.

דן רונן: אלה הטענות שמופנות אליי.

ואסל טאהא: אתה הזכרת שנשרפו שני רכבים כאן, ואני ספרתי 56 רכבים.

ואסל טאהא: אתה שיקרת את הוועדה.

דן רונן: כל אירוע שאתה מזכיר כרגע, אפשר היה לסיים אותו עם עשרות הרוגים.

דן רונן: מעבר להשקעה שהשר דיבר עליה כרגע, פתחנו 43 מרכזי שיטור קהילתי לשירות הציבור.

דן רונן: זאת לא משטרה של אכיפה, זאת משטרה של שירות.

דן רונן: פתיחת התחנה באום אל-פחם.

ואסל טאהא: דבר על הנושא.

דן רונן: אני אגיע לזה, אני לא מתחמק משום דבר.

דן רונן: אני מדבר על כל הנושא של גיוס המגזר לשורות המשטרה.

דן רונן: השר אמר שאין משטרה אחרת, וזאת עובדה.

דן רונן: בחברה הערבית בכללותה יש בעיות שמאפיינות כל חברה: אלימות, תאונות דרכים, סמים ואלכוהול.

דן רונן: אם לא נבין שאין לשפוך את התינוק עם המים, אלא ביחד יש לעשות עבודה, אתם תפגעו במגזר שאתם מייצגים אותו.

דן רונן: אני רוצה לתת לכם נתונים בדוקים של שנת 2005, כי אני לא רוצה לחזור להיסטוריה היותר רחוקה.

דן רונן: מתוך 269 תיקים פליליים שנפתחו על ירי ועל זריקת רימונים, 219 במגזר הערבי.

דן רונן: מדובר ב-81%, האם זה יעלה על הדעת?

דן רונן: מתוך 29 תיקים עם נפגעים כתוצאה מירי, 27 - מהמגזר הערבי.

מוחמד ברכה: כמה באבו סנאן?

דן רונן: עוד מעט נדבר על אבו סנאן.

ג'מאל זחאלקה: האם אלה נתונים ארציים?

דן רונן: אני מדבר על נתונים של המחוז הצפוני.

דן רונן: אם אשים את העובדות על השולחן, אומר ששליש מהאוכלוסייה של מדינת ישראל נמצא בצפון.

דן רונן: שני שליש מהמגזר הערבי נמצא בצפון.

דן רונן: צריך להגיד שרוב המגזר נמצא בצפון.

דן רונן: מטבע הדברים, תשומת הלב של המשטרה ושלי כמפקד המחוז, היא לא בכדי לטובת המגזר, כי המגזר הוא מגזר גדול שצריך לקבל שירותים.

דן רונן: מתוך 59 מקרי רצח בצפון, 29, כמעט 50%, היו במגזר הערבי.

דן רונן: היה דיון של ועדת המעקב לפני שנה באום אל-פחם.

דן רונן: ראשי הרשויות, בצדק, פנו למשטרה בבקשה לעשות אכיפה במגזר נגד תופעות אמצעי הלחימה הבלתי חוקיים והאלימות.

דן רונן: מי הנפגעים העיקריים מאמצעי הלחימה הבלתי חוקיים האלה, למשל במקרה של ג'יסר א-זרקא?

דן רונן: תושבי הכפר ותושבי הרשות.

דן רונן: אמרתי כמה פעמים שאנחנו ביחד, ראשי הרשויות והמשטרה, צריכים להבין שהמטרה הראשונה שלנו היא להגן על הציבור הערבי בכפרים שלו.

דן רונן: אפשר לבדוק את הנתונים שהבאתי.

דן רונן: אני רוצה לתת עוד דוגמה אחת – דאגה בגלל אלימות.

דן רונן: במגזר היהודי מדובר על 25%, ואילו במגזר הערבי על 42%.

דן רונן: הנתון הבא מדבר על היפגעות בפועל של נפגעים במגזר היהודי, כי גם המגזר היהודי נפגע מאלימות.

עבד-אלמאלכ דהאמשה: חבל על הזמן, אנחנו דנים ביד קלה על ההדק.

דן רונן: ברשותכם, אני רוצה להסביר את התפיסה הכוללת.

גאלב מג'אדלה: אדוני מפקד המחוז הצפוני, אנחנו מוכנים להזמין אותך ליום עיון ולשמוע את הסקירה המאלפת שלך ברצון רב.

גאלב מג'אדלה: יש לנו הגבלת זמן כאן עד לשעה 14:00.

גאלב מג'אדלה: כל אחד מאתנו יכול להגיע לנתונים האלה.

גאלב מג'אדלה: אנחנו רוצים לשמוע ממך מסר לציבור שנמצא כאן ולאלה שצופים בנו בבית.

גאלב מג'אדלה: אנחנו רוצים לשמוע ממך, מה אתה מתכוון לעשות עם סגל השוטרים שלך בעקבות האירוע הזה ומה אתה מקווה להחדיר לסגל השוטרים שלך, כדי למנוע הישנות של עוד מקרה כזה.

דן רונן: נחזור רגע למקרה.

דן רונן: צריך להגיד שכמו שעשינו מבצע גדול בג'יסר א-זרקא ובמקומות אחרים, האירוע הספציפי של ערערה הוא פעילות שגרתית שמשטרת ישראל עושה גם בחיפה, בנתניה ובכל מקום.

דן רונן: כשיש ידיעה שיש אמצעי לחימה שנמצאים בידי עבריינים, אין אפשרות שהמשטרה לא תתייחס לזה.

דן רונן: במקרה הספציפי גם הלכנו לשופט והוצאנו צו, כדי לחפש אמצעי לחימה.

אחמד מלחם: מה אתם מסבירים לשוטרים שהולכים לחפש אקדח?

אחמד מלחם: מה ההנחיה שאתם נותנים להם?

דן רונן: אתה לא מצפה כרגע שנעשה תחקיר, כי גם לי אסור להתייחס לזה.

דן רונן: אני מדבר כרגע על מהות הפעילות השגרתית של חיפוש נשק.

דן רונן: העובדה היחידה שאני מוכן להתייחס אליה היא שנתפס אקדח על גופו של הבחור שנפגע וצריך להצטער על כך.

דן רונן: הזווית הפלילית נחקרת, לא במשטרה לשמחתי, כך שאתה לא יכול להגיד לי שהמשטרה תעשה כך או אחרת.

דן רונן: אנחנו מדברים על תחנה שמכירה ברגישות המגזר.

דן רונן: אמרתי באחת ההזדמנויות, שחבל שאנחנו עמלים כל השנה ועושים פעילות, ופתאום יש איזושהי תקלה כזאת.

ג'מאל זחאלקה: זאת לא תקלה.

דן רונן: בסוף אותו נשק, כמו בג'אסר א-זרקא וכמו במקומות אחרים, פוגע באנשי המגזר.

דן רונן: זאת המחויבות שלנו כמשטרה וגם שלכם כראשי הרשויות.

ג'עפר פרח: למה זה מסתיים אחרת בתל אביב?

ג'עפר פרח: למה אפשר לסיים את זה אחרת?

דן רונן: מי אמר את זה?

ג'עפר פרח: תגיד כמה מקרים של הרג עבריינים היו במחוז תל אביב.

דן רונן: לא באתי לדיון על כל המקרים שקרו במדינה.

דן רונן: גם עבריינים יהודים, בתהליך של מרדף כזה ואחר, נפגעים.

דן רונן: אם אתם רוצים דוגמאות, נוציא לכם אותם.

דן רונן: יש גם נפגעים יהודים.

דן רונן: לא מדובר בתופעה רק במגזר אחד.

עסאם מח'ול: אולי תסביר לנו סוף סוף למה היה צריך להרוג אותו ולא לשתק אותו או למנוע ממנו את התגובה?

עסאם מח'ול: למה היה צריך להרוג אותו, למרות כל הטיעונים שלך, מוצדקים ככל שיהיו?

עסאם מח'ול: אף אחד לא נפגע, אף אחד לא אוים.

ואסל טאהא: כמפקד וכאיש משטרה, האם השוטרים בשטח לא יכולים היו למנוע את ההרג?

ואסל טאהא: האם אי אפשר היה לתפוס אותו בצורה אחרת, לדוגמה: לכתר את הבית או לדבר עם ההורים?

ואסל טאהא: לאן הוא יברח?

ואסל טאהא: 100 מטר או 200 מטר?

ואסל טאהא: במרדף קל אפשר היה לתפוס אותו.

ואסל טאהא: האם לא ניתן היה למנוע את ההרג ואת הרצח?

ואסל טאהא: כאיש משטרה, אני רוצה שתענה על כך.

עסאם מח'ול: תסביר לנו את הקשר בין סמים, כפי שנטען בהתחלה, לבין נשק כפי שנטען אחר כך.

דן רונן: חבר הכנסת מח'ול, בצו כתוב אמצעי לחימה, לא סמים, מי דיבר על סמים?

דן רונן: ואם כבר דיברנו על זה, ברקע של הבחור שנפגע מדובר על אמצעי לחימה, זה לא חדש.

ג'עפר פרח: אין לו רישום פלילי כזה.

גאלב מג'אדלה: אני מבקש לא להפריע.

ג'עפר פרח: אי אפשר להוציא דיבתו של הבחור שנהרג, כי אין לו רישום פלילי כזה.

ג'עפר פרח: אנחנו כבר שבוע מבקשים שיביאו את זה.

ג'עפר פרח: אי אפשר להוציא הודעות לעיתונות בצורה כזאת.

גאלב מג'אדלה: סליחה, אתה רוצה לצאת החוצה?

ג'עפר פרח: אין בעיה, אני אצא, אתם תישארו לבד.

גאלב מג'אדלה: בבקשה, תלך למשטרה ותבדוק מה שאתה רוצה.

גאלב מג'אדלה: עכשיו אנחנו מקיימים דיון בוועדת הפנים ואיכות הסביבה של הכנסת, לא במרכז מסאווה.

גאלב מג'אדלה: אנחנו לא בבדיקה עכשיו, אלא בדיון של ועדת הפנים ואיכות הסביבה של הכנסת.

גאלב מג'אדלה: מר דן רונן, תענה לחברי הכנסת מח'ול וטאהא בבקשה.

דן רונן: כבוד היושב ראש, שאלת מה אנחנו עושים עם השוטרים.

דן רונן: אנחנו מדברים על הכנות מנטליות שעושים בסדנאות.

דן רונן: אנחנו עושים הדרכות.

דן רונן: קרן אברהם מתעסקת בכל מיני פרויקטים בתחום המגזר.

דן רונן: אנחנו משקיעים כל מה שניתן בתחום התובנות של השוטרים ובהבנת המגזר.

דן רונן: אנחנו משקיעים כל מה שניתן כדי לצמצם את המקרים האלה.

דן רונן: יש להניח שאם לא היינו עושים את זה, אולי לא היינו דנים פה במקרה אחד, אלא ביותר ממקרה אחד.

גאלב מג'אדלה: אנחנו רוצים לשבת כאן בלי מקרים.

ואסל טאהא: לא ענית על השאלה שלי.

דן רונן: זה לא לשולחן שלי.

ואסל טאהא: מתוך 20 מקרים, לא הצלחתם למנוע מקרה אחד?

דן רונן: רק תזכור שכאשר אתה מדבר על 20 מקרים, אתה מדבר על כל מה שקרה בכל השטחים ובכל הארץ.

עסאם מח'ול: הבעיה היא ששאלות יש, אבל אין תשובות.

עסאם מח'ול: הוא לא נתן שום תשובה.

עסאם מח'ול: הוא סיפר לנו על קרן אברהם.

ג'מיל מרזוק: קודם כל, אני מברך על היוזמה לקיום הישיבה ועל ההזמנה לקיום הדיון.

ג'מיל מרזוק: לפי מה שאני שומע עכשיו, אני חושב שאנחנו מתחילים לטייח מההתחלה.

ג'מיל מרזוק: לא התייחסנו לאירוע.

ג'מיל מרזוק: כמו שאמרת, אומנם הוזמנו לא כדי לדבר על האירוע עצמו, אבל אנחנו הוזמנו בגלל האירוע עצמו.

ג'מיל מרזוק: אנחנו שומעים כל מיני דברים שהם רחוקים מהאמת.

ג'מיל מרזוק: פעם אמרו סמים, פעם אמרו שהוא ירה, פעם אמרו שהוא שלף אקדח, פעם אמרו שהוא ברח.

ג'מיל מרזוק: האם לא היה שם איזה מנגנון, שיכול היה לנטרל אותו בלי להרוג אותו?

ג'מיל מרזוק: התושבים באזור, אין להם אמונה במחלקה לחקירות שוטרים.

ג'מיל מרזוק: לכן אני מדגיש עוד פעם את הצורך למנות ועדה לא תלויה.

ג'מיל מרזוק: פעם אחת ניקח יוזמה.

ג'מיל מרזוק: כמו שאמרתם, אנחנו כל הזמן מדברים עם המשטרה, אבל זה צד אחד, מה עם הצד השני?

ג'מיל מרזוק: כל פעם אין אשם.

ג'מיל מרזוק: ריבונו של עולם, אני לא רוצה להרחיב.

עבד-אלמאלכ דהאמשה: אדוני היושב ראש, אני חושב שקשה לשר לביטחון פנים, בוודאי קשה גם למפקד המחוז, להתייחס לעובדות האמיתיות.

עבד-אלמאלכ דהאמשה: לכן השר אומר שהוא לא ידבר ומפקד המחוז מביא לנו סקירות של כל מיני נתונים.

עבד-אלמאלכ דהאמשה: אני שואל שאלה אחת, שכל אזרח שואל - איך תמיד המקרים האלה, כאשר מדובר באזרח ערבי, מסתיימים במוות, בהריגה וברצח?

עבד-אלמאלכ דהאמשה: אם רוצים לעצור אדם בצומת שוקת, הורגים אותו, אדם בשטחים בחברון, הורגים אותו.

עבד-אלמאלכ דהאמשה: בערערה הולכים לחפש נשק, בהתחלה אמרו סמים, והורגים את האזרח כשהוא ישן.

עבד-אלמאלכ דהאמשה: אני הייתי במקום ואני שמעתי את האנשים שנכחו באירוע.

עבד-אלמאלכ דהאמשה: הם אמרו שהוא ישן.

עבד-אלמאלכ דהאמשה: גיסתו ניסתה להעיר אותו והוא לא התעורר.

עבד-אלמאלכ דהאמשה: השוטר עם האקדח דפק לו בראש, וכשהוא רק קם, הוא "נתן" לו את זה בלב.

עבד-אלמאלכ דהאמשה: איזו סכנה היתה פה לשוטרים?

עבד-אלמאלכ דהאמשה: האם זה היה קורה בתל-אביב או במקום אחר?

עבד-אלמאלכ דהאמשה: אם זה היה קורה, היינו שומעים על זה והיינו קוראים על זה.

עבד-אלמאלכ דהאמשה: למה תמיד כאשר מדובר באזרח ערבי, היד קלה על ההדק?

עבד-אלמאלכ דהאמשה: יש פה 21 מקרים רק בשלוש, ארבע השנים האחרונות.

עבד-אלמאלכ דהאמשה: איך אפשר שלא להתרשם שלמשטרה לא אכפת מהאזרחים הערבים, ואולי היא כן רוצה להרוג אותם?

עבד-אלמאלכ דהאמשה: לא שמענו על יהודים שנהרגו במקרה של חיפוש, באף מקרה.

גאלב מג'אדלה: אנחנו לא רוצים שייהרגו גם יהודים.

עבד-אלמאלכ דהאמשה: אנחנו לא רוצים, אבל אני רק מדגיש את ההבדל.

עבד-אלמאלכ דהאמשה: כאשר מחפשים מקרים כאלה במגזר היהודי, רואים שאין.

עבד-אלמאלכ דהאמשה: כאשר מחפשים מקרים כאלה במגזר הערבי, מגלים שלמרות שאנחנו מהווים רק 20%, מבוצעות 100% מההריגות ב-20% מהתושבים, וזה מה שמחייב הסבר.

עבד-אלמאלכ דהאמשה: הזמינו את הבחור הזה לתחנה בעירון פעם ופעמיים והזמינו את אביו ואת אחיו.

עבד-אלמאלכ דהאמשה: לחצו עליהם להיות משתפי פעולה והם סירבו.

עבד-אלמאלכ דהאמשה: אמרו לו "אתה תלמד לקח על כך שאתה מסרב".

עבד-אלמאלכ דהאמשה: לאחר ימים ספורים, אחרי שהיתה חקירה מסוימת, עשו את המעשה הזה.

עבד-אלמאלכ דהאמשה: אתה יודע מי יצא לחיפוש?

עבד-אלמאלכ דהאמשה: האם חקרת את זה?

עבד-אלמאלכ דהאמשה: האם אתה יודע מה היה התדריך?

עבד-אלמאלכ דהאמשה: הם ידעו לאן הם יוצאים ומה הם רוצים, ואכן כך היה.

עבד-אלמאלכ דהאמשה: זאת האמת, ואותה אנחנו רוצים להוציא לאור.

עבד-אלמאלכ דהאמשה: אדוני, אני בטוח שהמחלקה לחקירות שוטרים לא תוכל לעשות כאן חקירת אמת.

עבד-אלמאלכ דהאמשה: אנחנו רוצים חקירה בוועדה נייטרלית ואובייקטיבית.

טלב אלסאנע: ההתרשמות שלי מהדיון היא שמטרתו "להוציא קיטור" ולומר שקיימנו דיון.

טלב אלסאנע: אם היה מקרה אחד, אפשר היה להגיד שזאת תאונה.

טלב אלסאנע: אם אלה היו שני מקרים, אפשר היה להגיד שאולי מישהו טעה או מעד.

טלב אלסאנע: אבל כשמגיעים לשלושה, ארבעה, חמישה, 14 מקרים, צריך להגיד שיש במדינת ישראל משטרה גזענית, משטרה שמתייחסת לערבים בגלל סיבה אחת, לא בגלל מה שהם עשו, אלא בגלל צבע עורם ובגלל השייכות הלאומית שלהם, וזה הדבר החמור.

טלב אלסאנע: אילו היה מדובר ביהודים, המשטרה היתה מתנהגת אחרת.

טלב אלסאנע: הפשע כאן הוא כפול, כי גם רוצחים ואחר כך חוקרים ומטייחים ונותנים צל"ש לשוטר שירה וקוברים את הקורבן , ואחר כך הולכים לדבר על דו-קיום.

טלב אלסאנע: כבוד השר, דו-קיום בין מי למי?

טלב אלסאנע: עם אותו אדם שחוסל?

טלב אלסאנע: הדבר הזה זועק לשמים.

טלב אלסאנע: הדבר הזה הוא חמור.

טלב אלסאנע: אדם שלא תקף אף אחד ולא עשו אחריו מרדף, אלא הגיעו אליו לבית.

טלב אלסאנע: כאשר הולכים להרוס איזשהו פחון בנגב, מגיעים מאות שוטרים עם מסוק כדי לבצע הריסת בית.

טלב אלסאנע: כאשר יש לכם ידע לגבי אדם עבריין שנושא נשק, אפשר להביא כוח שינטרל אותו בלי להרוג אותו.

טלב אלסאנע: לדעתי, כבוד מפקד המחוז, אסור להעמיד את המשוואה בין איסוף הנשק לבין המחיר לאיסוף הנשק.

טלב אלסאנע: אתה מעמיד אותנו בפני שתי אפשרויות, או לא לאסוף את הנשק, או לאסוף את הנשק עם הרוגים, כאילו שאי אפשר לעשות את זה אחרת.

טלב אלסאנע: אנחנו רוצים שתאסוף את הנשק בלי שיהיו הרוגים.

טלב אלסאנע: אם אתה לא יכול לעשות את זה, תתפטר.

טלב אלסאנע: כנראה שיש אחרים שיעשו את העבודה.

טלב אלסאנע: אי אפשר להעמיד את הדברים אך ורק ברמה הפלילית, ולומר "אנחנו את שלנו עשינו, ירינו בו, הרגנו אותו", והמחלקה לחקירות שוטרים תיתן לכם את התשובות לגבי הנסיבות.

טלב אלסאנע: המחלקה לחקירות שוטרים תיתן לכם את הפתרון שאין אחראים.

טלב אלסאנע: אתם תבצעו את המעשה והמחלקה לחקירות שוטרים תטייח את הפשע שנעשה.

טלב אלסאנע: כבוד השר, אם המדיניות הזאת תמשיך, זאת התרת דם וסימון אור ירוק לשוטרים להמשיך לירות מבלי להעמיד לדין את היורים.

טלב אלסאנע: בכל המקרים האלה אין אדם אחד שהועמד לדין.

טלב אלסאנע: זה אותו מקרה של אבו אלג'יעאן שהועמד לדין בבאר שבע.

טלב אלסאנע: בית המשפט זיכה אותו ומתח ביקורת על המשטרה ועל המחלקה לחקירות שוטרים שביצעה את החקירה בצורה לקויה והביאה את התיק ללא ראיות.

טלב אלסאנע: אם המשטרה לא חוקרת כמו שצריך, בית המשפט לא יכול להרשיע.

טלב אלסאנע: את הרוצחים צריך להעמיד לדין על הפשע שלהם.

טלב אלסאנע: לפי דעתי צריך להדיח את המפקדים, כדי שהמסר יגיע לכולם.

טלב אלסאנע: אי אפשר לטייח את זה ולהפיל את זה על אותו שוטר קטן.

טלב אלסאנע: לשוטר יש מפקדים שצריכים להדריך אותו ולפקח עליו.

טלב אלסאנע: כך הוא ינקוט משנה זהירות.

טלב אלסאנע: לא שמענו שמפקד הודח, לא שמענו ששוטר הושעה, לא שמענו שהוגש כתב אישום נגד מישהו.

טלב אלסאנע: יש לנו רק דבר אחד, יש לנו הרוג ויש לנו בדיון הזה נציג מסאווה שהביא את הנתונים והוצא מהדיון.

טלב אלסאנע: אחמד מלחם: אני רוצה להמשיך את דבריו של חבר הכנסת טלב אלסאנע.

טלב אלסאנע: מעניין לשמוע על ממצאים של המחלקה לחקירות שוטרים במקרים דומים ביישוב הערבי ולראות את ההתייחסות והפסיקה שלהם.

טלב אלסאנע: אדוני המפקד, האלימות במגזר הערבי חוגגת לא בגלל שיש נשק בידיים.

טלב אלסאנע: כולנו יודעים שהאלימות חוגגת בגלל אי הקצבת תקציבים ומשאבים המתאימים לצורכי הקהילה.

טלב אלסאנע: האלימות חוגגת בגלל הליקוי במערכת החינוך.

טלב אלסאנע: צריך לחנך, לא צריך להביא משטרה ומשטרה קהילתית שתדכא את האנשים.

טלב אלסאנע: זה חשוב מאוד.

טלב אלסאנע: במקום להשקיע בחינוך, משקיעים בכוח אדם של המשטרה.

טלב אלסאנע: אנחנו רואים את ההתנהגות של המשטרה.

טלב אלסאנע: המשטרה היא משטרה אטומה מאוד.

טלב אלסאנע: אנחנו רואים את זה במשטרה הקהילתית, מאיפה אתם מגייסים את האנשים, מה ההשכלה שלהם, מה הקשר שלהם לקהילה.

טלב אלסאנע: לפני כן הקהילה דחתה אותם, ואז החזירו אותם כשוטרים שבאים לבקר אותנו.

טלב אלסאנע: מאז פרויקט המשטרה הקהילתית, האלימות חוגגת ועולה.

טלב אלסאנע: את זה אפשר לראות בכפר קרע.

טלב אלסאנע: פעם אמרו שכפר קרע היה שקט, כי הוא לא השתתף בהפגנות ולא היו שם יריות ורציחות.

טלב אלסאנע: תבדוק ותראה מה קרה במקביל וקצת אחרי הכנסת המשטרה הקהילתית לכפר קרע.

טלב אלסאנע: זאת דוגמה שכדאי לבדוק אותה.

טלב אלסאנע: כבוד השר, הדברים שאני אומר הם בדוקים.

ואסל טאהא: זה נכון.

אחמד מלחם: כבן משפחה, הגעתי לכביש.

אחמד מלחם: באנו חברים מהכפר ומהשכונה.

אחמד מלחם: אמרו שהמשטרה לקחה את המנוח לאבו כביר ובגלל עודף יעילות וכדי לא לאבד ראיות, היא לקחה את האח לחקירה.

אחמד מלחם: לצערי, רק אתמול המחלקה לחקירות שוטרים הגיעה לזירת הרצח.

אחמד טיבי: זה חמור, האם זה נכון?

אחמד מלחם: בהחלט, רק אתמול המחלקה לחקירות שוטרים הגיעה.

אחמד מלחם: גם מפקד המשטרה לא הגיע.

אחמד מלחם: מפקד המשטרה היה בתחנה והזמין את ראשי הרשויות כדי לעשות סדר ולפתוח את הכביש ואת הציר הביטחוני.

אחמד מלחם: אני לא יודע מה היה קורה לכביש ערה, אם הוא היה נסגר לשעה.

אחמד מלחם: כשמתרחשות תאונות דרכים, אנחנו יודעים שכבישים נסגרים לשעה, שעתיים, שלוש שעות.

אחמד מלחם: אבל רק אתמול הגיעו לגבות ראיות וזיהוי פלילי.

ג'מאל זחאלקה: רק לאחר שהדם נשטף בגשם.

אחמד מלחם: חברים, אני רוצה לראות את הדו-קיום מהצד השני.

אחמד מלחם: אני רציתי לראות חברי כנסת יהודים באים לפה למחות ולהשתתף בישיבה הזאת ולהגיד שאכן היה שם רצח, ושהרצח הזה בעינינו לא פחות חמור מפעולה טרוריסטית.

דוד אזולאי: אני לא ערבי.

אחמד מלחם: אתה קרוב אלינו.

אחמד מלחם: הזדמן לי להיות במשטרה, כבוד היושב ראש.

אחמד מלחם: היא ביקשה לשלוח את האנשים מהכביש, לשמור על איפוק בעת ההלוויה ולעשות כל מה שאנחנו יכולים כדי לקיים את ההלוויה בשעות הלילה, כדי שהאנשים לא יבואו להלוויה וכדי שלא יהיו עוד מהומות.

אחמד מלחם: לשם כך באת, אדוני השר, לכפר ערערה.

אחמד מלחם: לא באתם לשאול למה רצחתם.

אחמד מלחם: אתם טוענים שאתם משטרה מסודרת שפועלת במדינה מתוקנת ומדינת חוק.

אחמד מלחם: היית צריך לשאול למה רצחתם.

אחמד מלחם: לא היית צריך להיכנס למשרד ולהגיד את זה, אלא להגיד את זה בצומת.

אחמד מלחם: היית צריך לבקש מהמפקד שיסביר לך למה שוטר מלומד רצח, ולשאול איך תיראו בעיני העולם.

אחמד מלחם: את זה אתם לא עושים.

אחמד מלחם: אתם רוצים שהמנהיגים רק יעשו סדר ולא יפגינו כתגובה.

אחמד מלחם: אדוני השר, אנחנו מגיבים ספונטנית.

אחמד מלחם: אף אחד לא הביא לשם אנשים באוטובוסים כדי להפגין, אנשים באו למחות את מחאתם.

אחמד מלחם: לעולם אף אחד לא ייקח את זכות המחאה מאתנו.

ראשיד מלחם: אני רוצה להוסיף שני משפטים חשובים.

גאלב מג'אדלה: נציג המשפחה כבר דיבר.

גאלב מג'אדלה: אם יתאפשר, ניתן גם לך זכות דיבור.

ראשיד מלחם: אני אומר שני משפטים.

ראשיד מלחם: אנחנו באים לדיון כאילו אנחנו המשפחה האשמה.

ראשיד מלחם: זה מה שאני שומע גם מהמשטרה וגם מהכוונה לחפות על כל האירוע עצמו.

ראשיד מלחם: המשטרה הזאת חייבת לעשות סדר.

ראשיד מלחם: אם אין לאדם תיק פלילי לא בתחנה ולא בשום מקום - ואני אדם שמבין גם במשפט וגם מכהן כנציג ציבור בבית הדין, ואני יודע מה זה תיק פלילי - ואם הוא היה כל כך מסוכן, היו יכולים להביא את הכוח המתאים כדי לעצור אותו.

ראשיד מלחם: הם לא עשו את זה, אלא רק באו להשפיל את המגזר הזה בצורה הכי גרועה, כדי שאנחנו נהיה משתפי פעולה בכל מיני תוכניות.

ראשיד מלחם: אני מבקש שיגידו פעם אחת "טעינו, נכשלנו כאן".

ראשיד מלחם: אנחנו לא באים לעשות כאן משפט שדה, אבל פעם אחת אנחנו רוצים שיגידו "אנחנו טעינו".

ראשיד מלחם: אולי היחסים הטובים שמדברים עליהם לא יבואו כל הזמן רק מכיוון המגזר הערבי, אלא גם מהמגזר האחר, שאנחנו רוצים לבנות אתו יחד את המדינה.

ראשיד מלחם: אם אנחנו רק רוצים לבנות והם רוצים רק להרוג, אי אפשר לא לבנות וגם לא לחיות.

ראשיד מלחם: תודה.

אחמד טיבי: לפעמים מספרים מספרים הכל.

אחמד טיבי: 31 מקרים של ירי קטלני של שוטרים על אזרחים ערבים - אגב, רובם מתבצעים על-ידי המשטרה ומג"ב וחלקם הקטן על ידי צה"ל.

אחמד טיבי: יש נרצחים, יש הרוגים, יש כלי ירייה, אין אשמים.

אחמד טיבי: עד לרגע זה, אני מחכה, אנחנו מחכים לראות פושעים או אשמים שמשלמים מחיר, כפי שנקבע בכל מדינת חוק, ויושבים מאחורי סורג ובריח.

אחמד טיבי: מה החשיבות של עונש במדינה מתוקנת?

אחמד טיבי: מסר, חינוך.

אחמד טיבי: מסר יכול להיות שמי שיורה והורג אנשים, יושב מאחורי סורג ובריח.

אחמד טיבי: זה מה שקורה במדינות מתוקנות.

אחמד טיבי: האמת היא שגם במדינות לא מתוקנות, מי שרוצח, בדרך כלל נכנס לכלא.

אחמד טיבי: אגב, גם חיות שפוגעות בבני אדם שמים בהסגר.

אחמד טיבי: פה יש מצב אחר.

אחמד טיבי: יש יורים, שהם יהודים על פי רוב, ויש נרצחים, נורים, שהם ערבים תמיד.

אחמד טיבי: אדוני השר, רבותיי חברי הכנסת, האורחים ופיקוד המשטרה הגבוה, האם מישהו כאן יכול לתאר לעצמו מצב שבו 31 אזרחים נורים בטעות על ידי המשטרה, וזה עובר כך כלאחר יד, בלי שאף אחד ישלם את המחיר ותהיה הסקת מסקנות?

אחמד טיבי: האם מישהו יכול לתאר לעצמו שיהודי - אתם יודעים מה, סוחר סמים יהודי, נורה ונרצח, וכל התקשורת הישראלית וגם דובר המשטרה מדברים על הכביש?

אחמד טיבי: אנחנו מדברים על הרצח והיהודים מדברים על הכביש.

אחמד טיבי: אתם יודעים מה זה?

אחמד טיבי: אתם יודעים איזו השפלה זו לערך האדם הערבי?

אחמד טיבי: מה שמעניין אתכם זה לחזור מהטיול מהצפון.

אחמד טיבי: זה גם מה שהיה באוקטובר.

אחמד טיבי: מה שמעניין אתכם זה שהרכבים שלכם יעברו באופן חלק דרך ואדי ערה.

אחמד טיבי: זה המסר, "תרגיעו כי הכביש חייב להיות פתוח".

אחמד טיבי: האמת היא שבדמוקרטיות מותר להפגין ולסגור כבישים.

אחמד טיבי: אחד הכלים להביע מחאה זה לסגור כביש.

אחמד טיבי: אגב, אפשר לעשות את זה בתיאום עם המשטרה, להודיע למשטרה שבשעה הקרובה הכביש הזה יהיה סגור.

אחמד טיבי: אגב, אני נגד זריקת אבנים.

אחמד טיבי: אפשר לסגור, לשבת או לעמוד, ולא קורה שום דבר.

אחמד טיבי: אז כמחאה, יהודים לא יוכלו לחזור בזמן מהצפון, כי בזמן זה ירו בערבי.

אחמד טיבי: המסר ששולחת משטרת ישראל באמצעות הטיוח של המחלקה לחקירות שוטרים הוא שאפשר לירות בערבי ולעתים להתקדם בדירוג הפיקודי של המשטרה.

אחמד טיבי: לפעמים מקבלים צל"ש.

אחמד טיבי: לא רק שיורים בערבי, אלא גם רוצחים אותו וגם רוצחים לו את האופי.

אחמד טיבי: גם יורים בו, וטוענים שלפני 10 שנים למורסי ג'באלי היתה עבירת רכוש.

אחמד טיבי: לא חשוב שהוא כל הזמן שימש כמאבטח בתחנת דלק ובמשך 10 שנים היה אזרח רגיל בטייבה.

אחמד טיבי: סדקי ישב בבית קפה ונדים ישן בבית.

אחמד טיבי: מה עשה נדים?

אחמד טיבי: הוא ישן בבית.

אחמד טיבי: באה יחידה משטרתית כדי לתפוס אותו.

אחמד טיבי: אפשר היה לתפוס אותו ולהשתלט עליו בקלי קלות, אבל גם רצחו אותו, גם הכפישו אותו ואת המשפחה שלו וגם התעלמו מכללים אנושיים של יחסי אנוש.

אחמד טיבי: עזוב, מי מדבר על יחסי אנוש, כאשר אתם יורים בנו כל הזמן?

אחמד טיבי: אדוני היושב ראש, נכון שהנשק הבלתי חוקי וגם החוקי בעייתי במגזר הערבי.

אחמד טיבי: אנחנו רוצים שאתם תטפלו בבעיה הזאת, גם בנשק הבלתי חוקי וגם בנשק שאתם לפעמים נותנים ומחלקים לזה ולזה.

אחמד טיבי: אבל אתם לא חייבים לירות באנשים, זה לא או זה או זה, זה לא משחק סכום אפס.

אחמד טיבי: אפשר גם לטפל בנשק הבלתי חוקי וגם אם מישהו אשם, אפשר לעצור אותו.

אחמד טיבי: במדינת חוק, אם מישהו אשם, עוצרים וחוקרים אותו, לא חייבים לירות בו.

אחמד טיבי: מתברר שאפשר להכפיש גם בלי שיוכח אפילו במשטרה שיש אישום פלילי כזה, אבל יש הודעה בתקשורת.

אחמד טיבי: אני לא רוצה להפנות אצבע מאשימה לגדעון עזרא עכשיו.

אחמד טיבי: יש לו אחריות מיניסטריאלית על 32 מקרים, אם הם אירעו בתקופה שלו.

אחמד טיבי: התקשורת הישראלית, איך היא מתייחסת לערבי ולערבים?

אחמד טיבי: כאל חבורה של עבריינים לכאורה, שנורו תוך כדי מבצע לאיתור אמצעי לחימה ושליפת נשק.

אחמד טיבי: אוטומטית גרסת המשטרה תופסת, אחר כך הכביש.

אחמד טיבי: אני הייתי באותו יום ובאותה דקה שם.

אחמד טיבי: הבחור שיושב כאן הוא אח של נדים.

אחמד טיבי: ריסקו אותו במכות, והוא נזרק בכניסה למשטרה.

אחמד טיבי: למה אתם חייבים לרסק את האח של מי שיריתם בו?

אחמד טיבי: למה?

אחמד מלחם: הפסיקו את הטיפול - -

אחמד טיבי: למה כאשר אתם יורים בערבי, אתם מונעים את פינויו בזמן?

אחמד טיבי: למה?

אחמד טיבי: זה קורה בשטחים, אבל זה קורה גם פה, עד שהוא מת.

אחמד טיבי: איש משמר הגבול או קצין יס"מ מאיים על בן דודו, שהוא מתנדב במגן דוד אדום, ושם לו אקדח בראש.

אחמד טיבי: מה הוא תכנן לעשות?

אחמד טיבי: הוא תכנן להגיש לו עזרה.

אחמד טיבי: אדוני השר, מה היה קורה, אם החובש במגן דוד אדום היה מגיש סיוע רפואי לאדם פצוע?

אחמד טיבי: הרי ב-CNN אתם מתהדרים שאתם מטפלים אפילו במחבלים.

אחמד טיבי: איזה שקר, אתם יורים באזרחים ולא מגישים להם עזרה.

אחמד טיבי: לכן, גם לירות באנשים וגם לא להגיש להם עזרה זה וידוא הריגה וזה חיסול.

אחמד טיבי: אני רוצה להעיר הערה לגבי המילה נכבדים.

אחמד טיבי: תפסיקו להשתמש במילה נכבדים, כי זה מעליב אותנו.

אחמד טיבי: אנחנו לא קבלני הרגעות.

אחמד טיבי: תגיד אישי ציבור, תגיד פעילים, תגיד אנשים.

אחמד טיבי: למה אתם לא אומרים נכבדים יהודים?

אחמד טיבי: כי זה לא נתפס טוב.

אחמד טיבי: מה, רק ערבים הם נכבדים?

אחמד טיבי: יש למנות שופט חוקר.

אחמד טיבי: המחלקה לחקירות שוטרים היא לא הפתרון, היא הבעיה.

אחמד טיבי: אני מדבר על שופט חוקר לכל המקרים, שיתחיל מהמקרה האחרון.

אחמד טיבי: אגב, גם בנושא של סמיר דארי, כמה זמן לקח לכם לחקור את העד שראה ואמר לשוטר לא לירות?

אחמד טיבי: אני לא יודע אם לקחתם ממנו עדות, אבל אני דיברתי אתו חודש אחרי המקרה, והוא אמר לי "עד עכשיו אף אחד לא תשאל אותי".

אחמד טיבי: תגיד, אתם מחפים?

ואסל טאהא: בהמשך למה שאמרו חבריי, אנחנו זוכרים את ההוראות של ברק, ראש הממשלה, שאמר לפתוח את הצירים בכל מחיר באוקטובר, ואז נורו 13 צעירים באותה שיטה ובאותה מגמה.

ואסל טאהא: זה מגמתי שהערבי הוא אויב ונאשם בעיני המשטרה ובעיני המש"קים שהשתתפו בפתיחת האש נגד הצעירים הערבים באוקטובר.

ואסל טאהא: רציתי להגיד לשר, מאז שפרסתם את המש"קים, נהרגו יותר מ-31 ערבים.

ואסל טאהא: כשפרסתם את המש"קים, גייסתם עברייני חוק שהפכו להיות עבריינים במדים בכפרים הערבים, שמטרתם לאסוף אינפורמציה על מנת לכתר בית, כמו הבית של נדים ולפתוח באש נגדו.

ואסל טאהא: המשטרה יכולה היתה לעצור אותו, לרדוף אותו, לבקש מההורים שלו להתייצב בתחנה, והם היו מביאים אותו והוא היה מתייצב שם, ואז הכל היה מסתיים אחרת.

ואסל טאהא: אבל כנראה שזאת מגמה ומדיניות כנגד האוכלוסייה הערבית, ואת זה צריך לשנות.

ואסל טאהא: יש צורך לשנות את הקונספציה הזאת של איבה מצד זרועות הביטחון וממשלת ישראל כלפי האוכלוסייה הערבית.

ואסל טאהא: רציתי להגיב לדבריו של מפקד המחוז.

ואסל טאהא: היו מהומות בפאריס, נשרפו מכוניות, נסגרו כבישים, ופה מדובר על פריס, לא על כפר קרע ולא על ערערה, ואף אחד לא נהרג שם.

ואסל טאהא: זאת משטרה מתוקנת שמשרתת את האזרחים.

ואסל טאהא: אם כבר קרן אברהם מממנת אתכם בימי עיון, אני מציע לכבוד השר לקחת את המשטרה שלך לפאריס, כדי שתלמד שם קצת כיצד מתייחסים לאזרחים.

עסאם מח'ול: תשאיר אותה שם.

ואסל טאהא: אני מציע למנות ועדת חקירה נייטרלית, שיהיו שותפות בה המשפחות, כי אין לנו אמון במחלקה לחקירות שוטרים.

ואסל טאהא: זה מוסד שמחפה על שוטרים ולא חוקר שוטרים, ולכן אין לנו אמון בו.

גאלב מג'אדלה: חבר הכנסת ואסל טאהא, למה להביא דוגמאות מצרפת?

גאלב מג'אדלה: היתה התנתקות, היתה אלימות ודברים חמורים בזמן ההתנתקות.

גאלב מג'אדלה: נסגר ציר איילון, שהוא עורק ראשי יותר גדול מכל ציר אחר, ולא היה אפילו פצוע אחד.

גאלב מג'אדלה: אנחנו שמחים שלא היה פצוע אחד במהלך ההתנתקות, שנטלו בה חלק עשרות אלפי אנשים וגויסו אלפי שוטרים.

ואסל טאהא: אז המשטרה התייחסה לאזרחים ממוצא צפון אפריקאי שחור כאל בני אדם ואזרחים.

ג'מאל זחאלקה: אני לא רוצה לחזור על דברים שנאמרו.

ג'מאל זחאלקה: התמונה מתבהרת בישיבה הזאת עקב עמדת המשפחה, חברי הכנסת ועדי הראייה וגם ההתחמקות של המשטרה ברורה לעין.

ג'מאל זחאלקה: אני חושב שהעניין במהותו פוליטי, אדוני היושב ראש.

ג'מאל זחאלקה: אין עניין יותר פוליטי מזה.

ג'מאל זחאלקה: מעבר למח"ש, מעבר לכחש, מעבר לחוק, מעבר לכל דבר אחר, המסר שהאזרחים הערבים מקבלים הוא שמדינת ישראל לא בשלה לכך ששוטר יישב בכלא חמש ו-10 שנים בגלל שהוא הרג ערבי.

ג'מאל זחאלקה: זו לא סיבה מספקת, אין בשלות.

ג'מאל זחאלקה: יהיו כל הראיות וכל העדים בפני המחלקה לחקירות שוטרים, ובסופו של דבר, זו התוצאה.

ג'מאל זחאלקה: המקרה של נאסר אבו אלג'יעאן הוא מקרה קלאסי, רצח לאור יום, ומה קיבלנו?

ג'מאל זחאלקה: אפילו השופט אומר שהמשטרה לא דאגה לראיות.

ג'מאל זחאלקה: זאת לא חקירה לקויה, זה ליקוי מתוכנן.

ג'מאל זחאלקה: תכננו את הליקוי, תכננו את החיפוי, להגיש חצי מהראיות כדי שהוא ייצא זכאי.

ג'מאל זחאלקה: העמדה היא עמדה פוליטית, ואפילו לא צריך קונספירציה בשביל זה.

ג'מאל זחאלקה: לא צריך תיאום בין השר עזרא למח"ש, לכחש ולמשטרה.

ג'מאל זחאלקה: לא צריך טלפונים, יש טלפתיה, מבינים אחד את השני.

ג'מאל זחאלקה: יש כאן גזענות מושרשת, וזה מבטא את היחס האמיתי לאזרח הערבי.

ג'מאל זחאלקה: לא שהוא אזרח, הוא אפילו לא נתין.

ג'מאל זחאלקה: במקרים מסוימים הוא לא בן אדם ששווה שבגללו שוטר משטרת ישראל יישב בכלא.

ג'מאל זחאלקה: זה העניין, וכל הדיבורים האחרים הם סתם כחש ומח"ש, שזה אותו דבר.

ג'מאל זחאלקה: אני מציע לשר לביטחון פנים, למשטרה ולמחלקה לחקירות שוטרים לא לזלזל באוכלוסייה הערבית.

ג'מאל זחאלקה: אנחנו לא חלשים, אנחנו אוכלוסייה חזקה.

ג'מאל זחאלקה: אנחנו יודעים להגיע לכל מקום ולהעלות את העניין שלנו בכל מקום.

ג'מאל זחאלקה: לא יסובבו אותנו בכחש ובמח"ש.

ג'מאל זחאלקה: אם לא נקבל כאן צדק, אנחנו נפנה לכל העולם.

ג'מאל זחאלקה: אנחנו נבקש סעד ועזרה מהעולם, שיעזור לנו ויגן עלינו מפני המחלקה לחקירות שוטרים והמשטרה הישראלית שהורגת בנו.

ג'מאל זחאלקה: האם יכול לעמוד כאן איש המחלקה לחקירות שוטרים, השר עזרא או מפקד המשטרה, להסתכל לנו בעיניים, ולהגיד לנו שהיה מקרה אחד – אחד, לא יותר, מכל המקרים שהוזכרו כאן – שאפשר היה למנוע.

ג'מאל זחאלקה: אם לא יגידו לנו את זה, אם לא תצא בישיבה הזאת הצהרה שהיה מקרה אחד – אם ירצו לומר שני מקרים או שלושה, אנחנו לא נכעס - שאפשר היה למנוע, אנחנו יוצאים מכאן עם אור ירוק עוד יותר חזק לרצח הבא, שכדאי להסתובב עם שכפ"צים שעוברים ליד המשטרה.

סמי מלחם: למנוע או שהיה ניתן לפעול אחרת.

ג'מאל זחאלקה: הדיבורים על כך שמשטרת ישראל הסיקה מסקנות ולמדה את הלקח מאירועי אוקטובר 2000 הם נכונים.

ג'מאל זחאלקה: אני מאמין שהם למדו לקח.

ג'מאל זחאלקה: הלקח שהם למדו זה שאפשר להרוג אזרחים ערבים ולא להיענש.

ג'מאל זחאלקה: זה הלקח שלמדו, והם ממשיכים במלאכה הזאת ויש מחלקה שלמה שמחפה עליהם ועוסקת בחיפוי מתמיד.

ג'מאל זחאלקה: הם מקבלים סעד מפוליטיקאים ומכל מיני גורמים אחרים.

ג'מאל זחאלקה: הסיבה העיקרית לכך היא שאין בשלות.

ג'מאל זחאלקה: יש גבולות לדמוקרטיה הזאת, יש גבולות לזכויות האדם.

ג'מאל זחאלקה: כשזה מגיע לערבי ולכך ששוטר ישראלי צריך לשלם על כך, יש גבול וקו אדום שהציבה המערכת, וזאת הסיבה האמיתית.

ג'מאל זחאלקה: חוץ מזה, הכל דיבורים.

דוד אזולאי: אדוני היושב ראש, אדוני השר, אדוני מפקד המחוז הצפוני, אני יושב פה בדיון הזה ואני חייב להגיד שההרגשה של החברים כאן היא שהיד קלה על ההדק, כאשר מדובר באוכלוסייה הערבית.

דוד אזולאי: אני מבקר את המשטרה לא פעם, אבל אנחנו גם חייבים לשמור על המשטרה, כי מדינה שאין לה משטרה, מצבה לא טוב.

דוד אזולאי: אני מפנה קריאה לאדוני השר לביטחון פנים גדעון עזרא.

דוד אזולאי: אתה הוכח אומץ לב, פעם אחת לפחות, כאשר קיבלת החלטה להקים ועדה בלתי תלויה שתחקור את פרשת פריניאן, ואנחנו שומעים ורואים היום לאן הדברים מגיעים.

דוד אזולאי: כדי להסיר לזות שפתיים מהמשטרה וכדי להחזיר את האמון של האוכלוסייה הערבית במשטרת ישראל ובמדינת ישראל, אני חושב שחובה עליך לנקוט באותה יוזמה, אדוני השר, לקום ולהגיד שאתה מקים ועדה בלתי תלויה שתבדוק את המקרה הזה, אחרת אנחנו כולנו, יהודים וערבים כאחד, בבעיה.

דוד אזולאי: אני אגיד לך גם למה.

דוד אזולאי: גם לי אין אמון במחלקה לחקירות שוטרים.

דוד אזולאי: אני לא קורא לה מחלקה לחקירות שוטרים, תמיד קראתי לה מחלקה לחיפוי על שוטרים.

דוד אזולאי: אני אביא לכאן דוגמה, מכתב שהוגש לי מתאריך 30 באוגוסט 2004, שמופנה למר מג'ד מכפר קאסם.

דוד אזולאי: שם כותב מר הרצל שבירו, "החלטתי שלא להמשיך בחקירה", ובפסקה האחרונה הוא כותב "את הערר יש להגיש באמצעותנו תוך 30 יום ממועד קבלת מכתבי זה".

דני גרא: רצח הוא חוסר עניין לציבור...

דוד אזולאי: אבל תסתכלו על האבסורד הגדול.

דוד אזולאי: כדי להגיש ערעור, צריך לעבור דרך המחלקה לחיפוי על שוטרים.

דוד אזולאי: זה נראה לי אבסורד לא הגיוני.

דוד אזולאי: זה לא נשמע טוב וזה נראה רע.

דוד אזולאי: לכן, אני חושב, אדוני היושב ראש, שאנחנו צריכים לצאת מכאן עם החלטה ופנייה לשר לביטחון פנים לפעול להקמת ועדת חקירה בלתי תלויה, ולא לבצע את החקירה במחלקה לחקירות שוטרים.

דוד אזולאי: יש פה חברים שביקשו שהשר יקום ויודה.

דוד אזולאי: חברים, זה לא משפט שדה כאן.

דוד אזולאי: אל תצפו לא מהשר ולא ממפקד המחוז ולא מאף אחד שיקום ויגיד שטעינו.

דוד אזולאי: אי אפשר להגיד "טעינו", עד שהנושא לא ייבדק בצורה ראויה.

דוד אזולאי: לכן אני חושב, שאם אנחנו רוצים להחזיר את האמון של האזרחים הערבים ואזרחי מדינת ישראל בכלל, מן הראוי שנקבל החלטה בוועדה להקים ועדת חקירה בלתי תלויה, שתחקור את המקרה הזה.

דוד אזולאי: אני חושב שכך נוכל להשיג שקט, ואני חושב שבדרך זאת גם נחזק את המשטרה, דבר ראוי לכולנו.

דוד אזולאי: חבר הכנסת אחמד טיבי, אני חושב שמותר לנו להגיד מילה טובה לאותה הנהגה ערבית.

דוד אזולאי: למרות כל מה שאנחנו שומעים כאן ולמרות כל מה שאנחנו יודעים, הם עשו הכל על מנת שההלוויה תעבור בשקט ללא אלימות וללא הפגנות, ואני חושב שזה טוב וצריך לברך על כך.

אחמד מלחם: אף אחד לא עשה דבר כזה, כי לא ביקשו מאתנו לעשות את זה.

אחמד מלחם: אנחנו כיבדנו את האירוע, ערכנו את הלוויה והכל הסתיים בסדר.

אחמד מלחם: מי אמר לך שאנחנו חובבי הפגנות?

דוד אזולאי: לא אמרתי את זה, לא הבנת אותי.

אחמד מלחם: אמרת מנעו, שמרו על הסדר.

ואסל טאהא: לא, הוא אמר שאתם שמרתם.

דוד אזולאי: להפך, אני אומר מילה טובה להנהגה שמנעה.

אחמד מלחם: זה מובן מאליו.

עסאם מח'ול: אני רוצה להתחיל דווקא בנקודה האחרונה.

עסאם מח'ול: אני חושב שגם התושבים בערערה ובוואדי ערה וגם ההנהגה של האוכלוסייה הערבית אחראים.

עסאם מח'ול: אבל שאף אחד לא יטעה ושאף אחד לא יבנה על כך, שהנהגת האוכלוסייה הערבית תיקח על עצמה את התפקיד לחפות ולהשתיק את הכעס המוצדק ביותר נגד התנהגות המדינה ויחסה של המדינה לציבור הערבי.

עסאם מח'ול: שאף אחד לא יבנה על זה לעתיד.

עסאם מח'ול: הסבלנות הזאת יכולה לפקוע.

עסאם מח'ול: אנחנו לא מאיימים, אבל לא רוצים שאף אחד ינסה להשתמש בנו במובן הזה.

עסאם מח'ול: אני האזנתי לדברים שנאמרו על ידי השר ועל ידי מפקד המשטרה.

עסאם מח'ול: אני אומר לכם שאני מודאג יותר אחרי ששמעתי את מה שהם אמרו.

עסאם מח'ול: אני מודאג, מכיוון שאני הרגשתי עד כמה השר שלם עם עצמו, עד כמה מפקד המחוז שלם עם עצמו, עד כמה יש לו כל המרווח לספר על סקרים ועל דברים באוויר, כאשר אנחנו עומדים מול אירוע, שהיה נכון לקרוא לו לא רק רצח בדם קר, אלא שחיטה במיטה.

עסאם מח'ול: אני חושב שההשלמה הזאת ותחושת הרוגע שהכל בסדר מביאה אותי לדבר לא על ההרוג שהיה, אלא על ההרוג הבא.

עסאם מח'ול: אני כבר רואה את ההרוג הבא ואת הישיבה הבאה של ועדת הפנים ואיכות הסביבה של הכנסת, כאשר המשטרה מסרבת בעקשנות להסיק ולו מסקנה אחת מהאירועים האלה ומהמחיר הזה, שיכולים להבעיר את הקרקע מתחת לרגלי שני העמים בארץ.

עסאם מח'ול: מי שרוצה לשמור על המשטרה, שיקים ועדת חקירה ממלכתית בראשות שופט, שתחקור את האמת.

עסאם מח'ול: היתה ועדת חקירה, ועדת אור, שהסיקה מסקנות.

עסאם מח'ול: נקטו מס שפתיים ואמרו שמקבלים את המסקנות שלה, אבל גם השר שיושב כאן וגם המשטרה נלחמו נגד הוועדה הזאת וניסו לפגוע בלגיטימיות שלה, והם לא הפנימו את המסקנות האמיתיות של ועדת אור.

עסאם מח'ול: לכן הקימו את כביש עוקף אור.

עסאם מח'ול: אנחנו רוצים שתחזרו לאור ושתפסיקו להתייחס לשני העמים בארץ הזאת כאילו הם חיים בחושך.

עסאם מח'ול: היתה פה יד קלה על ההדק.

עסאם מח'ול: זאת מנטליות שאומרת ששוטר שנתקל בערבי, הדבר הבטוח ביותר עבורו זה קודם לחסל אותו ואחר כך לבדוק.

עסאם מח'ול: גם אם אני רוצה לקבל את כל התיאור שלכם של הנסיבות, אני עדיין לא שמעתי אפילו ניסיון, לא מהשר ולא ממפקד המשטרה, להסביר לנו למה היו צריכים לרצוח אותו בתנאים שתיארו אותם.

עסאם מח'ול: למה אי אפשר היה להשתלט עליו אחרת?

עסאם מח'ול: תסביר את זה.

עסאם מח'ול: תנסה להתמודד עם השאלה הקשה והבלתי אנושית הזאת שאני שואל אותך.

עסאם מח'ול: אתה מספר לי על סטטיסטיקות?

עסאם מח'ול: זה מאה אחוז ברוטליות, מאה אחוז רצח, מאה אחוז נרצח.

עסאם מח'ול: מה יש לך להגיד על המקרה הזה?

עסאם מח'ול: למה אתה לא מסביר איזה אופציות אחרות עמדו בפניך ולא השתמשת בהן?

עסאם מח'ול: תסביר.

עסאם מח'ול: בהיעדר אשמים, האשם לא יתאדה.

עסאם מח'ול: האשם ייפול עליכם, על השר ועל המפקד.

עסאם מח'ול: אם השוטר שירה ורצח לא יהיה אשם, אתם אשמים.

עסאם מח'ול: מוחמד ברכה: אדוני היושב ראש, רבותיי חברי הכנסת, אורחים נכבדים, אני הגעתי לזירת האירוע פחות משעה אחרי שאירע.

עסאם מח'ול: על פניו, היה נראה בצורה בלתי ניתנת לפרשנות, שהיה פה מעשה חמור שעשתה המשטרה, שכתוצאה מכך נפל נדים מלחם קורבן להתנהגות המשטרה שהיתה ברוטלית, חסרת אחריות ועם יד קלה על ההדק.

עסאם מח'ול: אני לא רוצה להשתמש במילים גבוהות, אבל האירוע מדבר בעד עצמו.

עסאם מח'ול: אחר כך מדברים על הנהגת הציבור הערבי כווסת של מהומות.

עסאם מח'ול: אני חושב שהאחריות שלנו היא לא כלפי המשטרה, אלא כלפי הציבור שלנו.

עסאם מח'ול: כשהיינו שם, גם השיח' האשם עבד אל-רחמאן, ראש עיריית אום אל-פחם, גם ראש המועצה מר ג'מיל מרזוק וגם יושב-ראש הוועדה, חבר הכנסת מג'אדלה, ואנוכי וגם אחרים שהגיעו מאוחר יותר, כולנו רצינו למלא את חובתנו כלפי האזרחים שלנו, ולא רצינו שהעניינים ידרדרו מעבר לאירוע הטרגי שהיה.

עסאם מח'ול: אנחנו לא רואים בתפקידנו מטרה להשלים את תפקיד המשטרה, אלא לייצג את זכויותיו הציבור שאנחנו מייצגים.

עסאם מח'ול: ובכל זאת, שיתוף הפעולה בין המשטרה לבין הנהגת הציבור הוא דבר חשוב, אבל צמצום כל השיח לנקודה הזאת והתעלמות מהעובדה שנשפך דם, זה דבר שהוא לעג לחיי בני אדם.

עסאם מח'ול: זה דבר שהדעת אינה סובלת ואינה יכולה לסבול.

עסאם מח'ול: אני גם רוצה שיירשם כאן ובכל במה אפשרית, שאנחנו בעלי האינטרס המובהק ביותר, שלא יהיה נשק בחברה שלנו, לא נשק מורשה ולא נשק בלתי מורשה.

עסאם מח'ול: הימצאות נשק בידי אזרחים היא דבר מועד לפורענות.

עסאם מח'ול: בעניין הזה אין לנו ויכוח.

עסאם מח'ול: להפך, יש ויכוח עם המשטרה, שהיא לא ממלאת את תפקידה בעניין הזה.

עסאם מח'ול: לדעתי, המקרה הזה לא נוגע לעניין הזה בכלל.

עסאם מח'ול: בסופו של דבר, מדובר בנדים מלחם שישן על מזרון בבית שלו.

עסאם מח'ול: אני לא רוצה לחזור על הדברים, שהיו כלים אחרים למנוע סכנה כביכול, שיכולה לבוא מהמנוח.

עסאם מח'ול: אני לא רוצה שיתפתח ויכוח על כך שההתנגדות שלנו לרצח היא השלמה עם קיומו של נשק מורשה או בלתי מורשה.

עסאם מח'ול: לא, אנחנו בעלי האינטרס המובהק ביותר שלא יהיה נשק.

עסאם מח'ול: אני רוצה להביא כדוגמה את המקרה של אבו סנאן.

עסאם מח'ול: באבו סנאן יש ארסנל של נשק.

עסאם מח'ול: ארבע, חמש שנים יש יריות ופגזים ומה לא.

עסאם מח'ול: יש כ-190 מקרים של יריות ושל מטענים.

עסאם מח'ול: אפילו מקרה אחד לא פוענח שם.

עסאם מח'ול: מקרה אחד.

גאלב מג'אדלה: חבר הכנסת ברכה, פוענחו מקרים, לא היה אחד שעמד לדין.

מוחמד ברכה: אני מקבל את התיקון.

מוחמד ברכה: לעומת זאת, לפני יומיים, שלושה ימים, משטרת ישראל חיפשה אמצעי לחימה בג'לג'וליה.

מוחמד ברכה: איזה אמצעי לחימה נמצא בג'לג'וליה?

מוחמד ברכה: נשים מהגדה שנישאו בישראל ומתייחסים אליהן כאל פצצות מתקתקות.

מוחמד ברכה: תולשים אותן ממיטתן, תולשים את בניהן ואת התינוקות שלהן מזרועותיהן, תינוק אחד בן שבוע, תינוק אחר בן חודש, וזורקים אותן מאחורי המחסום בקלקיליה.

מוחמד ברכה: בזה המשטרה יעילה מאוד.

טלב אלסאנע: ואנושית.

מוחמד ברכה: כשנאמר לאחד השוטרים שיש לה תינוק שצריך לינוק, הוא אמר שהוא יחזיק מעמד עוד שעתיים, הוא לא ימות תוך שעתיים.

מוחמד ברכה: כשנשאל לגבי ילד אחר, הוא אמר לזרוק אותו לשכנים.

מוחמד ברכה: איזו גסות רוח, איזה חינוך אתם נותנים שם?

מוחמד ברכה: איך שוטר שמשרת את הציבור יכול להתבטא בצורה כזאת?

מוחמד ברכה: איך אפשר לזלזל בילדים, בתינוקות ובנשים?

מוחמד ברכה: כל האירוע שם היה בניגוד לחוק.

מוחמד ברכה: החוק התקבל לפני שנתיים, ואלה נשים שנישאו לפני חמש, שש ושבע שנים.

מוחמד ברכה: זה בניגוד גמור לחוק.

גאלב מג'אדלה: זה שייך לפיקוד המרכז.

מוחמד ברכה: אני מדבר על המשטרה.

טלב אלסאנע: לעובדים הזרים המציאו משטרת הגירה, שתטפל בהם בצורה מיוחדת.

מוחמד ברכה: גם שם יש ברוטליות לא מעטה.

מוחמד ברכה: לסיום דבריי, אדוני היושב ראש וכבוד הנוכחים, לפני כחמש שנים חבר הכנסת דהאמשה ואני נכחנו בהפגנה של עובדי מחצבות ליד צומת המוביל.

מוחמד ברכה: באה המשטרה לשם ופיזרה בברוטליות את ההפגנה, שכללה יהודים וערבים.

מוחמד ברכה: ברגע מסוים אחד המפגינים היהודיים אמר: מה קורה לכם, זו הפגנה של עובדים.

מוחמד ברכה: שמעתי ששוטר אמר לו שאמרו לו שזו הפגנה של ערבים, ההנחיות הן אחרות.

מוחמד ברכה: ריבונו של עולם, אני לא יודע האם אתה יכול לתת את התשובה, מר רונן, אבל האם באמת יש הנחיות שונות לטיפול באותו אירוע כשמדובר במגזר היהודי או כשמדובר במגזר הערבי?

מוחמד ברכה: על פי מה ששמעתי, כן ועוד איך כן.

גאלב מג'אדלה: תודה רבה.

גאלב מג'אדלה: אדוני מנהל מקום ראש המחלקה לחקירות שוטרים, בבקשה.

דוד אזולאי: איפה מנהל המחלקה לחקירות שוטרים, אדוני היושב ראש?

גאלב מג'אדלה: הוא נמצא בחוץ לארץ.

ג'מאל זחאלקה: הוא נסע ללמוד...

דוד אזולאי: חשוב מאוד.

שלמה למברגר: שלום לכולם.

שלמה למברגר: המשימה שעומדת בפניי, לאור הדברים שנשמעו כאן, היא כמעט בלתי אפשרית.

שלמה למברגר: שוחחתי עם יושב-ראש הוועדה הנכבד לפני יום או יומיים בטלפון, והוא אמר לי: החשיבות של הנוכחות שלכם בישיבה כזאת היא אחת, לנסות להתחיל להחזיר את האמון של הציבור הערבי במחלקה לחקירות שוטרים.

שלמה למברגר: בשביל זה אני כאן, וזה מה שאני אנסה בדקות הקרובות לעשות, לנסות לשכנע אתכם שיש לתת אמון במחלקה לחקירות שוטרים.

שלמה למברגר: להבדיל מכם, אני לא פוליטיקאי.

שלמה למברגר: אני לא מופיע בתוכניות פופוליטיקה.

שלמה למברגר: אני משפטן.

שלמה למברגר: אני מדבר על עובדות, ואני גם עכשיו אתן דוגמאות מתוך עובדות, לא מדיבורים באוויר, לא מהשמצות כלליות, אלא תיק אחרי תיק.

ג'מאל זחאלקה: אדוני היושב ראש, שידבר רק על המקרה הזה ועל 31 המקרים של רצח אזרחים ערבים, שלא יספר לנו סיפורים אחרים.

ג'מאל זחאלקה: אני בטוח שהוא יספר לנו סיפורים אחרים, אלף לילה ולילה.

ג'מאל זחאלקה: זה נושא הדיון, כך הבנתי ממך, אדוני היושב ראש.

שלמה למברגר: זה קצת מצער לשמוע, שעוד אפילו לפני שניתנה לי הזדמנות לדבר ועוד לפני שאתה יודע מה אני עומד לומר, אתה כבר תוקף אותי.

ג'מאל זחאלקה: אני לא תוקף אותך, אני רק מדבר על נושא הדיון.

גאלב מג'אדלה: מכיוון שאתם רוצים שנהיה חברה דמוקרטית ומודרנית ומכיוון שאתם רוצים שנשמש דוגמה לציבור שלנו, בוא נאפשר גם לנציג, שדבריו לא מקובלים עליך, להגיד את דעתו.

גאלב מג'אדלה: לשם כך הזמנו אותו.

גאלב מג'אדלה: אדוני, קח בחשבון שגם מפקד המחוז הצפוני, ניצב דן רונן, רוצה לדבר.

שלמה למברגר: אני הקשבתי עכשיו במשך שעה וחצי לטענות, אז תנו לי לענות להן.

שלמה למברגר: כשאני מדבר על עובדות, אני אנסה לתת דוגמה אחת ממש קטנה, רק כדי להמחיש לכם כמה קל לדבר בלי להבין מה אומרים.

שלמה למברגר: אומר חבר הכנסת אזולאי, שבמחלקה לחקירות שוטרים מגישים ערר דרך המחלקה.

שלמה למברגר: מה לעשות, חבר הכנסת הנכבד, זה ההליך שבו מגישים עררים.

שלמה למברגר: כל ערר במדינת ישראל מוגש דרך הגוף שסגר את אותו תיק.

שלמה למברגר: אותו גוף מגיש המלצה, כותב חוות דעת ומעביר את זה הלאה לפרקליטות המדינה.

דוד אזולאי: האם זה נראה לך תקין?

דוד אזולאי: אם אתה מפנה אליי את השאלה, תענה לי.

שלמה למברגר: אתם המחוקקים כאן.

שלמה למברגר: אתם תחליטו האם לשנות את החוק.

שלמה למברגר: נושא הישיבה הזאת זה אפליה בין יהודים לבין ערבים, אז להעלות את הנושא הזה בהקשר של אפליה בין יהודים לבין ערבים זה חוסר הבנה בסיסי של העובדות.

שלמה למברגר: ביקש ממני אחד מחברי הכנסת להסתכל בעיניים.

שלמה למברגר: אני אסתכל לכל אחד מכם בעיניים, ואני מבקש לומר את הדבר הבא:

שלמה למברגר: אני מסתכל אליכם בעיניים ואומר לכם בשכנוע עצמי עמוק, שחוקרי המחלקה לחקירות שוטרים, פרקליטי המחלקה לחקירות שוטרים, לא עושים שום אפליה בין דם לדם.

שלמה למברגר: אין אצלנו חקירה של יהודים.

מוחמד ברכה: תוך כדי, תענה לי על השאלה, מה אחוז השוטרים לשעבר ומה אחוז השוטרים בהשאלה שנמצאים בצוות של מחלקה לחקירות שוטרים.

דני גרא: מבקר המדינה אמר.

שלמה למברגר: קל מאוד לקחת את הדיון הזה לשורה של נושאים שאינם קשורים ללב הדיון.

ג'מאל זחאלקה: אני רוצה לשמוע אותך אומר כאן שהכל היה תקין ושכל 30 הנרצחים נרצחו כדין.

ג'מאל זחאלקה: זה מה שמחלקת חקירות שוטרים אמרה לנו עד עכשיו.

טלב אלסאנע: אם הכל הלך כשורה, איך אתה מסביר את התוצאות האיומות האלה?

שלמה למברגר: רבותיי, אני אשמח לענות לשאלות שתישאלנה, אבל קשה קצת להשיב על השאלות לפני שנתתי את הנתונים.

שלמה למברגר: אתם שאלתם שאלות, ואני הודעתי בתחילת דבריי שאני הולך לדבר על עובדות ועל תיקים, אז תנו לי את ההזדמנות לעשות זאת.

שלמה למברגר: אני עכשיו אפרוס שורה של דוגמאות של תיקים, מתוך אותם מקרים של תושבים ערבים שנהרגו על ידי משטרה.

שלמה למברגר: דרך אגב, לגבי המספרים שנזרקו כאן לחלל האוויר, שהם לא מדויקים, חלק אלה מקרים שהם לא ירי של שוטרים, ולכן הדבר כמובן לא בטיפול המחלקה לחקירות שוטרים, חלק זה מקרים של אירועי בשטחים, שגם הם לא בטיפול המחלקה לחקירות שוטרים.

שלמה למברגר: אני כן אתייחס כרגע למקרים שבהם טיפלנו, אותם מקרים שהם בסמכותנו.

שלמה למברגר: אני כמובן לא אתייחס למקרה המצער האחרון.

שלמה למברגר: לצערי, אני אומר שאני לא יכול להתייחס, כי אני חושב שבזמן הקרוב, כשהעובדות תתבררנה, אפשר יהיה לבדוק עוד פעם את עבודת המחלקה לחקירות שוטרים - ואני אומר עוד פעם - ברמה מקצועית.

עסאם מח'ול: אולי תסביר האם זה נכון, שרק אתמול הלכתם לאסוף נתונים?

שלמה למברגר: אני מבקש לתת לי לדבר.

אחמד מלחם: אם לא הגעתם לזירה, איך תאספו עובדות?

שלמה למברגר: כל התייחסות שלי לגופו של עניין, וכך גם הובטח לי על-ידי יושב-ראש הוועדה, היא בלתי תקינה, ולכן אני לא אעשה את זה.

שלמה למברגר: אני כן יכול לומר לכם, שהחקירה מתנהלת כראוי.

שלמה למברגר: אני כן יכול לומר לכם, שכל פעולות החקירה שניתן היה לעשות ביום האירוע בסמוך לאירוע בוצעו.

שלמה למברגר: דבר אחד שאני כן יכול לומר לכם - כי זה כבר פורסם, ומשום מה דובר כאן על תקשורת, כאשר התקשורת מיהרה לפרסם שמחלקת חקירות שוטרים לא בדקה ולא התחילה בחקירה ביום ראשון – זה שהודעה ראשונה מהחשוד, וכל מי שמבין במשפט פלילי, מבין שקיבוע של חשוד בהודאה ראשונית הוא הדבר החשוב ביותר, נגבתה זמן קצר ביותר אחרי האירוע.

שלמה למברגר: הודעה שנייה נגבתה עוד באותו יום, כך שאל תבואו בטענות אל החקירה לפני שהיא תסתיים, ואני עוד פעם מבקש לאפשר לי לדבר לא על המקרה הזה, כי כך סוכם בינינו.

שלמה למברגר: כל התנהגות אחרת תהיה מבחינתי שיבוש מהלכי חקירה, ואני לא רוצה לעשות את זה.

גאלב מג'אדלה: נכון.

גאלב מג'אדלה: כך סוכם, כדי לא לפגוע בחקירה.

שלמה למברגר: דובר כאן על מקרים אחרים.

שלמה למברגר: אני אתחיל לתת דוגמאות.

שלמה למברגר: דובר כאן על המקרה של עיסאוויה שאירע לפני זמן קצר ביותר.

שלמה למברגר: תושב ערבי שנורה, לאחר שהרכב שבו הוא הגיע, הגיע במהירות לעבר שוטרים.

עבד-אלמאלכ דהאמשה: לא נכון, לגמרי במקרה הייתי שם.

שלמה למברגר: במקרה של עיסאוויה, למרות הראיות שהיו, הוגש כתב אישום לא בגלל גרימת מוות ברשלנות, אלא הוגש כתב אישום בעבירה של הריגה.

סמי מלחם: ומה הלאה?

שלמה למברגר: כתב האישום הוגש לפני זמן קצר, האירוע היה לפני חודש.

שלמה למברגר: התיק נמצא במערכת המשפט של מדינת ישראל.

סמי מלחם: מה מספר התיק הפלילי?

שלמה למברגר: אין לי כאן מספר של התיק הפלילי.

סמי מלחם: אפשר לקבל אותו?

שלמה למברגר: בוודאי, תפנה אלינו למחלקה לחקירות שוטרים ותוכל לקבל אותו בלי שום בעיה.

שלמה למברגר: זה מקרה אחד, שחוקרי המחלקה לחקירות שוטרים הגיעו למקום בסמוך לאירוע, ביצעו חקירה מקצועית ויעילה.

שלמה למברגר: שוב אני מסתכל אליכם בעיניים ואומר, אין אצלנו אפליה בין דם לדם כשאנחנו חוקרים.

שלמה למברגר: דיברתם כאן על מקרה צומת שוקת.

שלמה למברגר: היו כאן כמה אנשים שאמרו שהזיכוי הוא כתוצאה מחקירה לקויה.

שלמה למברגר: הם כנראה לא קראו את פסק הדין.

שלמה למברגר: הזיכוי לא היה כתוצאה מחקירה לקויה.

שלמה למברגר: הזיכוי היה, כי למרות טענות נוקבות וקשות של המחלקה לחקירות שוטרים, כשאני באופן אישי הובלתי את הטענות הללו בבתי משפט - לא טענתי, אבל הנחיתי את הפרקליטה שטענה - מאחר שאנחנו האמנו שבאותו מקרה ראוי היה להרשיע בהריגה את היורה, בית המשפט המחוזי בבאר שבע החליט לזכות אותו.

שלמה למברגר: האם גם כאן מבקש הציבור הערבי להקים בתי משפט בלתי תלויים, שבכל בית משפט יישב שופט ערבי?

שלמה למברגר: רבותיי, לי חשובה החברה הישראלית כמו לכל אחד מכם.

שלמה למברגר: אני אומר לכם שלהתחיל להכניס למקרים מהסוג הזה ועדות בלתי תלויות, שיישב בהן ערבי או יישב בהן דרוזי - -

סמי מלחם: האם יש לכם חוקרים שהם לא שוטרים לשעבר?

שלמה למברגר: במקרים אחרים, האם אתם מצפים שבתיקים שמוגשים נגד ציבור מהמגזר הימני של המפה הפוליטית יישבו אנשים בלתי תלויים שהם אולי חובשי כיפה סרוגה?

עסאם מח'ול: אבל בהם לא יורים ואותם לא הורגים.

סמי מלחם: אני רוצה לשאול שאלה פשוטה, האם במחלקה לחקירות שוטרים יש חוקרים שהם לא שוטרים לשעבר.

גאלב מג'אדלה: אבל שאל את זה חבר הכנסת ברכה, תן לו לסיים.

גאלב מג'אדלה: אתה יכול תמיד לכתוב לו ולקבל תשובות.

שלמה למברגר: התשובה היא כן.

שלמה למברגר: כשאני מדבר על עובדות, אני לא מדבר סתם על עובדות, אלא כמו שאמרתי קודם, אני משפטן.

שלמה למברגר: אני אוסף ראיות, קורא ראיות, ובמקרה הצורך, מגיש אותן לבית המשפט, שהוא השורה התחתונה בהחלטה מה ייעשה באותו תיק.

שלמה למברגר: אני מוכן בכל אחד מהתיקים שנסגרו – דרך אגב, חלקם הגדול נסגר מחוסר אשמה, כתוצאה ממסקנה שאליה הגיעו החוקרים ואליה הגענו אנחנו, שהשוטרים היו מצויים בסכנת חיים ולא היתה ברירה.

דני גרא: לא כך טען השופט אור, ופסלתם אותו, למרות שהוא משפטן לא פחות גדול מכם.

שלמה למברגר: חד-משמעית אני מקבל.

דני גרא: בשני מקרים הוא אמר שמתחתם את החבל מעבר למידה.

שלמה למברגר: על כל המקרים שאנחנו מדברים עליהם יש דרכים בחוק, כיצד לתקוף את ההחלטה שלנו.

שלמה למברגר: כמו שאמרתי לכם קודם, אני מסתכל לכם בעיניים ואומר: אין לנו בעיה לקבל ביקורת, אין לנו בעיה להודות בטעויות, אין לנו בעיה להגיד "טעינו, אפשר להגיש כתב אישום", אבל אני אומר לכם שעד עכשיו עוד לא היה שום תיק שהוחלט לסגור אותו, ובעקבותיו התקבל ערר או התקבל פסק דין של בג"ץ ששינה את ההחלטה שלנו, גם כשהיו עררים וגם כשהיו פניות לבית המשפט העליון.

שלמה למברגר: ראו למשל את המקרה בלוד, שלדעתי אחד מכם הזכיר אותו, מקרה שבו אדם סיכן שוטרים תוך כדי שהוא מנסה לברוח, איים באקדח.

עבד-אלמאלכ דהאמשה: הם רדפו אותו עד הרמזור וירו בו.

עבד-אלמאלכ דהאמשה: האם לך יש עובדות אחרות?

שלמה למברגר: חבר הכנסת דהאמשה, ההבדל ביני לבינך זה שאני לא רק שמכיר את תיק החקירה, אלא אני יודע שתיק החקירה הזה עבר כבר את פרקליטות המדינה בהליך של ערר ועבר גם את בית המשפט העליון, את בג"צ, כשבסופו של ההליך המשפחה החליטה לסגת בה מהבג"צ שהיא הגישה.

עביר בקר: לא נכון, אתה יודע בדיוק למה בית המשפט לא מתערב בהחלטות שלכם.

עביר בקר: המשפחה לא נסוגה, זה לא נכון.

עביר בקר: אם אדוני היה נוכח בדיון, הוא היה יודע בדיוק למה בג"ץ לא מתערב בהחלטות של פרקליט המדינה.

עביר בקר: היה גם ויכוח לגבי מחמוד אלסעדי.

עביר בקר: שמי עביר בקר, ואני עורכת דין מארגון עדאללה, שליווה יחד עם עמיתים במשרד ואתי את מקרה אלסעדי ותיקים אחרים של הריגה.

עביר בקר: היה ויכוח גם במשרד המשפטים.

עביר בקר: אל תציגו את עניין אלסעדי כאילו היתה החלטה מטעמם.

עביר בקר: היה ויכוח.

עביר בקר: עורך הדין שי ניצן יוכל גם לשתף אותך.

עביר בקר: אדוני יודע היטב, שהיה סיכוי שיוגש כתב אישום.

עביר בקר: לגבי העתירה לבג"צ, בסופו של דבר, כמשפטן אדוני יודע מה הבעייתיות של התערבות בג"ץ בהחלטות של יועץ משפטי בפרקליטות המדינה.

שלמה למברגר: גם בג"צ צריך עכשיו למנות ועדה בלתי תלויה?

עביר בקר: הבעיה שלי היא עם הפרקליטות ועם מי שלמטה, מחלקת חקירות שוטרים.

עביר בקר: הרשות החוקרת זה אתם, אתם אלה שאוספים את הראיות.

עביר בקר: הבעיה הראשונית שלי היא אתכם.

עביר בקר: הראיות שאתם אוספים הן חסרות ולא משלימות את התמונה.

עביר בקר: במקרה שבית המשפט זיכה את השוטר בגלל שהוא קיבל את הטענה של הגנה עצמית, אל תשכח שיש פרק שלם, שהשופטת הקדישה לצורה הרשלנית שמחלקת חקירות שוטרים מנהלת חקירה.

שלמה למברגר: זה לא רלוונטי לזיכוי.

שלמה למברגר: התנהלות של חוקר לא רלוונטית לזיכוי.

שלמה למברגר: תקראו את פסק הדין.

עבד-אלמאלכ דהאמשה: רשלנות בחקירה לא רלוונטית לסיפור?

שלמה למברגר: אני מבקש להתייחס לעוד מספר דוגמאות.

שלמה למברגר: אנחנו מדברים כאן, מבחינתי, על ניסיון לשכנע אתכם, שאנחנו הופכים כל אבן בניסיון להגיע לראיות.

שלמה למברגר: אני אתן עכשיו שורה של דוגמאות, לאו דווקא מתיקים חמורים.

ואסל טאהא: אתם נמצאים מתחת לכל אבן, אתם נחש ולא מח"ש.

שלמה למברגר: חלקם מקרים חמורים מאוד וחלקם מקרים פחות חמורים.

שלמה למברגר: קחו לדוגמא תיק מפורסם של מקרה מזעזע שאירע בחברון לפני מספר שנים, שבמסגרתו הועלה בחור צעיר על ג'יפ משמר הגבול ונזרק תוך כדי נסיעה מהג'יפ ונהרג.

שלמה למברגר: החקירה הזאת היתה מורכבת ומסועפת, מאחר שבמהלך הנסיעה ובעקבותיה ביצעו הנאשמים שיבוש מהלכי חקירה, ולמעשה לא ניתן היה לזהות את הג'יפ שבו נסעו אותם אנשים.

שלמה למברגר: הם זייפו קילומטראז', הם עשו פעולות שיבוש שונות, שהקשו מאוד להגיע לזהות הג'יפ.

שלמה למברגר: הם גם נסעו במסלול שאף סיור לא מסתובב בו.

שלמה למברגר: היינו כמעט במבוא סתום.

שלמה למברגר: מחלקת חקירות שוטרים לא חסכה כל מאמץ, כולל סוכנים סמויים, כולל כל מה שאתם רוצים, והגיעה בסופו של דבר לכתב אישום חמור ביותר, שהוגש נגד ארבעה שוטרי משמר הגבול, אותם ארבעה שוטרים שהיו בג'יפ.

שלמה למברגר: נשאלתי שאלה לגבי שנות מאסר של שוטרים שיושבים מאחורי סורג ובריח.

שלמה למברגר: לא מזמן נגזר דינו של הנהג של הג'יפ, שלגביו נקבע שהוא לא חלק ממשי מאלה שזרקו את הבחור, אלא הוא היה מסייע.

שלמה למברגר: אנחנו טענו כמובן לחומרה, אבל ברור לחלוטין שחלקו היה נמוך בהרבה יותר.

שלמה למברגר: הוא נידון לארבע וחצי שנות מאסר בפסק דין חמור, בפסק דין שמקבל את טענות המחלקה לחקירות שוטרים ביחס לחומרת האירוע.

שלמה למברגר: דינם של שלושת השוטרים האחרים עדיין לא נגזר, שכן משפטם מתנהל עדיין בבית המשפט המחוזי בירושלים.

שלמה למברגר: באותו זמן הגישה המחלקה לחקירות שוטרים כתב אישום נגד שורה ארוכה של שוטרים מאותה פלוגה ששירתה במשמר הגבול, ולמעשה המחלקה לחקירות שוטרים פירקה את הפלוגה הזאת על שורה של מקרים של שוד, של אלימות ושל התנכלות לאזרחים תושבי חברון.

שלמה למברגר: ככל הידוע לי, תושבי חברון הם ערבים.

שלמה למברגר: ככל הידוע לי, תושבי חברון הם לא אנשים יהודים שהמחלקה לחקירות שוטרים חפצה ביקרם.

שלמה למברגר: בוצעה חקירה יסודית, הוגשו כתבי אישום חמורים.

שלמה למברגר: חלקם של האנשים גם נגזר לעונשי מאסר חמורים ביותר וארוכים ביותר.

שלמה למברגר: הכל בזכות עבודה מאומצת של חוקרי המחלקה לחקירות שוטרים ושל פרקליטי המחלקה לחקירות שוטרים.

שלמה למברגר: אני אתן לכם דוגמה.

שלמה למברגר: מדברים הרבה על מה שקורה בגדר בבילעין.

שלמה למברגר: לא מזמן הגיע לידינו מידע, ששוטר משמר הגבול ביצע ירי לא מוצדק.

שלמה למברגר: אותו שוטר טען בהודעה משטרתית, שהוא היה נתון בסכנה, שכן אותם אנשים שהגיעו להפגין נגד הגדר זרקו אבנים, דברים שהצדיקו את אותו ירי.

שלמה למברגר: אותם מפגינים נכנסו למעצר והוגש נגדם כתב אישום.

שלמה למברגר: כתב האישום הזה היה אמור להוביל אותם לשבת מאחורי סורג ובריח במשך תקופה ממושכת.

שלמה למברגר: אלה פסקי הדין שניתנים נגד מפגינים כאלה.

שלמה למברגר: המחלקה לחקירות שוטרים קיבלה מידע ופתחה בחקירה עצמאית נגד אותו שוטר, בלי שהיתה נכונות מצד המתלוננים הערבים באותו מקום לשתף אתנו פעולה.

שלמה למברגר: למרות זאת, בהסתמך על מצלמות טלוויזיה ובהסתמך על עדים אחרים, פתחנו בחקירה, השלמנו חקירה יעילה וזריזה, הוגש כתב אישום נגד אותו שוטר משמר הגבול, על מה?

שלמה למברגר: שימו לב, על דבר קטן לכאורה, מבחינתנו חמור ביותר, אותו שוטר משמר הגבול שניסה להכניס מפגין בבילעין מאחורי סורג ובריח, תוך כדי שהוא מטייח את הירי הבלתי מוצדק שלו.

סמי מלחם: אני מניח שכבר יש כתב אישום - -

שלמה למברגר: כל תלונה שתוגש, אני מתחייב דבר אחד.

שלמה למברגר: אנחנו נתייחס אליה במלוא תשומת הלב, כפי שהקבלות שלנו מעידות.

שלמה למברגר: אני יכול לתת עוד שורה של דוגמאות.

סמי מלחם: אתה יודע מי חקר אותו?

סמי מלחם: על מה?

סמי מלחם: על הפרעה לסדר?

שלמה למברגר: אני יכול לתת עכשיו דוגמאות נוספות של התעללות של שוטרים.

שלמה למברגר: קחו את המקרה באבו דיס, שבו לקחה חבורה של שוטרים אדם, שוהה בלתי חוקי, הרביצו לו מכות, נתנו לו לשתות שתן.

ראאד מחמד  מלחם: כמו שעשו לי.

שלמה למברגר: יכול להיות, אני לא יודע.

שלמה למברגר: זרקו אותו אחר כך מחלון בגובה שלושה מטר.

שלמה למברגר: הוגש כתב אישום, הוטל עונש מאסר.

שלמה למברגר: קחו את המקרה בנטף.

שלמה למברגר: מי שיושב לידי, מר גיל שפירא ממחלקת חקירות שוטרים, טיפל בתיק הזה באופן אישי.

ואסל טאהא: למה החלטתם להגיע לזירת האירוע אחרי שכל הראיות נשטפו בגשם?

שלמה למברגר: כפי שהבהרתי, אני לא אתייחס למקרה.

שלמה למברגר: אני רוצה לומר מספר מילים לסיכום.

שלמה למברגר: הדרך להחזיר את האמון בין המגזר הערבי לבין המחלקה לחקירות שוטרים איננה דרך הגשת כתבי אישום באופן אוטומטי, בגלל שמדובר במגזר מסוים.

שלמה למברגר: גם אתם לא רוצים את זה, אין לי ספק בכך.

שלמה למברגר: אתם לא רוצים שחקירות ייערכו וכתבי אישום יוגשו כתוצאה מצבע הדם של המתלונן.

שלמה למברגר: אני אומר כאן בצורה הברורה ביותר והנחרצת ביותר, ואני עומד מאחורי כל מילה, האמינו לי שמחלקת חקירות שוטרים עושה את כל מה שהיא יכולה בכלים שיש לנו, בצורה הטובה ביותר, המקצועית ביותר.

קריאה: למה איחרתם?

שלמה למברגר: אם אתם רוצים, תזמנו אותי כשהחקירה תסתיים.

סמי מלחם: יש לי שלוש שאלות.

גאלב מג'אדלה: מי שאין לו סבלנות לשבת כאן, יכול ללכת לאן שהוא רוצה.

גאלב מג'אדלה: אנחנו מתקרבים לסיום וסיכום הדיון.

דן רונן: קודם כל, הייתי רוצה להגיד שמצער היה לשמוע שזולת חבר הכנסת אזולאי שאמר שחייבים לשמור על המשטרה כי אין משטרה אחרת, לא שמעתי פה אף אחד קורא לשמור על הביטחון של האוכלוסייה הערבית בכלל ובצפון בכלל.

ואסל טאהא: מפני שהביטחון של כל אחד מאתנו התערער.

דן רונן: אני חייב לציין את העובדה, שאיך שאנחנו לא מסתכלים על הדברים, האלימות היא בעוכרינו, קרי ביחד אולי נוכל לצמצם את התופעות הקשות האלה, והביטוי הכי גדול הוא בשימוש בנשק.

דן רונן: אגב, רק לפני כחודש וחצי מינינו מפקד תחנה רביעי מהמגזר הערבי.

דן רונן: יש לנו היום מפקד תחנת מוסלמי מצוין בנהרייה, יש לנו מפקד תחנה נוצרי באום אל-פחם, יש לנו מפקד תחנה בדואי בנצרת עלית ויש לנו גם מפקד תחנה באזור קריית שמונה שעושה עבודה מצוינת.

עבד-אלמאלכ דהאמשה: מה זה אומר?

דן רונן: זה אומר שיש שיתוף פעולה עם המגזר ושיש אמונה משותפת.

דן רונן: לא מדובר רק בנכבדים או בראשי רשויות שהם חשובים, אלא ביחד אנחנו עושים עבודה לטובת המגזר.

דן רונן: מחקר שנעשה בין השנים 2001 ל-2005 הראה שבשנת 2001 17.2% הביעו אמון במשטרה.

דן רונן: בשנת 2005 28% הביעו אמון במשטרה, זאת אומרת שהתושבים שאתם מייצגים אותם נותנים יותר אמון במשטרה, על פי עובדות.

דן רונן: אין לי ספק, שאם בשנת 2005 תפסנו 219 אקדחים ורובים, אלה כלי נשק שיכולים היו לפגוע בתושבי המגזר, החברים שנמצאים בצפון, ואני שמח שנעשה יותר גם בשנת 2006.

דן רונן: כאשר מחלקת חקירות שוטרים תגמור את החקירה הפלילית, אנחנו נבצע את התחקיר המבצעי, ואני מקווה שנוכל לתת תשובות לחלק מהשאלות שעלו פה ושנוכל להפיק לקחים כדי למזער את הבעיות מן הסוג הזה.

דן רונן: שוב אני אומר שכל אובדן הוא אובדן וצריך להצטער עליו.

דן רונן: בלי שום ספק אני כמפקד המשטרה בצפון רואה במגזר שווה זכויות ושווה לכל דבר ועניין בכל הקשור למתן שירותי משטרה, וכך אנחנו נמשיך, למרות הביקורת שיש כלפיי וכלפי המשטרה בכל הסוגיות שהוזכרו פה.

דן רונן: אם לא היתה מדיניות האיפוק בצפון, היינו יכולים להיות בדיונים אחרים של עשרות הרוגים בכל אירוע.

דן רונן: תודה רבה.

גאלב מג'אדלה: תודה רבה לניצב דן רונן.

גאלב מג'אדלה: ברשותכם, אני רוצה להגיע לסיכום.

גאלב מג'אדלה: אני מסכים אתך שהאמון יכול לעלות מ-17% ל-28% משנת 2001 לשנת 2005, אבל אני רוצה שתסכים אתנו שהמשטרה צריכה להפיק את הלקחים מהתייחסותה לכל מקרה ומקרה ולכל אירוע ואירוע.

גאלב מג'אדלה: אני רוצה להאמין שהמשטרה זאת המשטרה של כולנו.

גאלב מג'אדלה: אני רוצה להאמין שהיא רואה בחברה הישראלית חברה אחת ולא שתיים בהתייחסות שלה, אבל אני רוצה להגיע לתחושה הזאת לא מתוך מספרים ונאומים, אלא מתוך תחושה אמיתית.

גאלב מג'אדלה: שמעת כאן שאפשר היה וניתן היה לעשות את מה שביקשתם לעשות.

גאלב מג'אדלה: אנחנו לא נגד פעולת העשייה, כי הנשק הזה הוא נגדנו, אבל למה זה היה צריך להסתיים כך?

גאלב מג'אדלה: למה זה צריך להסתיים ב-18 מקרים?

גאלב מג'אדלה: למה בהתנתקות במשך חודש וחצי היו פעולות מאוד אלימות של המתנחלים ושל המתיישבים, של חסימת כבישים, תוך סיכון השוטרים, ואפילו זריקת חומר על המשטרה, ולא נשרט אף אחד?

גאלב מג'אדלה: אם אני אספר לך מה אמר לי מפקד כלא מעשיהו, רמי עובדיה, על בני נוער יהודים בני 14, 15 ואיך שהתבטאו נגד ראש הממשלה, תאמין לי שהן יותר פוגעות מאשר סטירות או מכות לאנשים.

גאלב מג'אדלה: לפעמים מילה פוגעת הרבה יותר מאבן או אלה.

גאלב מג'אדלה: הוא אמר לי שהוא עומד חסר אונים, כשאומרים על ראש הממשלה שהוא היטלר ופשיסט.

גאלב מג'אדלה: כמו שאתם מצפים מאתנו להמשך שיתוף פעולה לטובת כלל האוכלוסייה שלנו ולמען הסדר התקין, אנחנו מצפים שגם אתם תגלו רגישות ושאתם תחדירו לשוטרים שלכם את המסר שאזרח מערערה הוא כמו אזרח מנתניה, שחייו יקרים ושכל האזרחים שווים.

גאלב מג'אדלה: מקרה אחד, שניים, שלושה, ארבעה מקרים, אני לא יכול לשקר לעצמי.

גאלב מג'אדלה: גם אם אני רוצה להאמין במה שאתה אומר, זה בלתי אפשרי בגלל הנתונים שראינו מאוקטובר 2000 עד היום.

גאלב מג'אדלה: תן לי לחוש שמדובר במשטרה אחת ובחברה אחת.

גאלב מג'אדלה: ראית את הציבור, שחלקו נמצא כאן, איך התגייס מייד, לא כדי לעזור לך, אלא כדי להגן על החברה שלנו וכדי להבטיח את הסדר התקין, כדי שנוכל לחיות בחברה תרבותית ומודרנית.

גאלב מג'אדלה: גם ברגעים קשים מאוד של אובדן חיי אדם, אנחנו יודעים לכבוש את היצר שלנו ואת הכעס ולחשוב על טובת האוכלוסייה כולה.

גאלב מג'אדלה: אתם רוצים אותנו שותפים?

גאלב מג'אדלה: אז תאפשרו לנו גם להיות שותפים בתחושה.

גאלב מג'אדלה: האם אתה חושב שיש מישהו שרוצה שיסתובב שם נשק?

גאלב מג'אדלה: בסופו של דבר, זה פוגע בנו, אבל אי אפשר להגיד שכדי לאסוף נשק, אנשים צריכים להיהרג.

גאלב מג'אדלה: אני מציע לכם באמת ובכנות להיות אמיצים, להגיד "פה נכשלנו, כאן פישלנו, פה אנחנו נלמד מהטעויות, כאן אנחנו יכולים להסתכל לכם בעיניים, להרים ידיים וללמוד מהטעות שלנו, אנחנו בני אדם".

גאלב מג'אדלה: אתה טועה, הטעות שלך עולה לפעמים בחיים, אבל כולנו בני אדם שיכולים לטעות.

גאלב מג'אדלה: זה אומץ לב ציבורי להגיד "טעינו, אנחנו צריכים לחנך את השוטרים שלנו טוב יותר".

גאלב מג'אדלה: יש עלייה בהתייחסות הלא נכונה של המשטרה לציבור ולאזרח הערבי.

גאלב מג'אדלה: אני שמעתי שוטרים שאומרים לי "אני נלחם להסביר לשוטר שסמי, סעיד, יעקב ושמואל הם אותם אזרחים".

גאלב מג'אדלה: שוטר אמיץ אומר דבר כזה.

גאלב מג'אדלה: אז תטפל בזה, כדי שתמנע מקרים כמו נדים מלחם.

גאלב מג'אדלה: אני לא אומר שאנחנו מבטלים את המחלקה לחקירות שוטרים, אתם תמשיכו לחקור.

גאלב מג'אדלה: הניסיון שלנו אתכם הוא ניסיון לא מוצלח אחרי אוקטובר 2000, אחרי 13 הרוגים.

גאלב מג'אדלה: 13 הרוגים במחוז אחד ולא מעמידים לדין?

גאלב מג'אדלה: נוצר בינינו שבר עמוק וחוסר אמון מוחלט.

גאלב מג'אדלה: אבל אני אומר עדיין שיש אור בקצה המנהרה, בואו נחכה ונראה.

גאלב מג'אדלה: שמענו היום דברים מעודדים, אבל אנחנו גם רוצים להבטיח שהמקרה הזה ייחקר עד תום, אנחנו רוצים שהוא ייחקר על ידי גוף נוסף.

גאלב מג'אדלה: אנחנו רוצים גם לקבל את התוצאה של התחקיר שיעשה המחוז הצפוני, לאחר שהמחלקה לחקירות שוטרים תסיים החקירה.

עביר בקר: אגב, הנחיות המטה הכללי מחייבות אותו עכשיו - -

גאלב מג'אדלה: אני מבקש לא להפריע לי בזמן סיכום הישיבה.

גאלב מג'אדלה: אם יש לך משהו שאת רוצה להוסיף, תעבירי לי את הדברים.

גאלב מג'אדלה: אנחנו רוצים לקבל העתק מהתחקיר שניצב דן רונן מתכוון לעשות.

גאלב מג'אדלה: אנחנו גם רוצים לקבל דוח לגבי כל אותם 18 מקרים שמנינו.

גאלב מג'אדלה: אנחנו ניתן את זה לייעוץ המקצועי שלנו.

שלמה למברגר: לא מדובר ב-18 מקרים, יש פה 12 מקרים.

גאלב מג'אדלה: קודם כל אנחנו רוצים לקבל את זה.

ואסל טאהא: יש מקרים שחקרו ויש מקרים שבכלל לא התייחסו אליהם.

גאלב מג'אדלה: אנחנו רוצים ללמוד את זה.

גאלב מג'אדלה: אני מתייחס בכבוד למקצועיות שלך, מר למברגר, אבל זה לא מונע מאתנו גם לבקש למנות ועדת חקירה בלתי תלויה או שופט חוקר בדימוס במקביל.

גאלב מג'אדלה: אני מקווה ששניהם יגיעו לאותה מסקנה.

גאלב מג'אדלה: אולי זה יחזק אותך.

גאלב מג'אדלה: אני אומר לך, בשיא הכנות, שעל אף התחושה הקשה, אני מכאן הולך לביתי ורוצה להסתכל לבן שלי בעיניים ולחנך אותו שהשוטר הזה בא להבטיח סדר, לשמור על הביטחון שלי ולהגן עליי מפני פורצים, מגנבים, מאנשים, מפושעים אלימים בחברה הישראלית.

שלמה למברגר: דרך אגב, המשפחה יכולה לפנות לשופט חוקר, זה הליך על-פי חוק.

שלמה למברגר: לא צריך לחכות שמישהו יעשה את זה, אם רוצים את זה ואם זה מי שאתם סומכים עליו.

גאלב מג'אדלה: מר למברגר, נמצאים כאן מיטב הכוחות והמוחות של המשפחה, שאני מכיר אישית.

גאלב מג'אדלה: אני מדבר עכשיו כיושב ראש ועדת הפנים ואיכות הסביבה של הכנסת, הוועדה המכובדת שהזמינה אותך לדיון.

גאלב מג'אדלה: אנחנו נמליץ ונפעל כדי שתהיה חקירה במקביל.

גאלב מג'אדלה: אנחנו מאוד מקווים שהתוצאות יהיו זהות, אבל אנחנו עוד לא יודעים מה התוצאות, כי אנחנו לא יודעים מה התוצאות מראש.

גאלב מג'אדלה: לגבי ג'לג'וליה ומה שאמר חבר הכנסת ברכה, כבוד הניצב, הייתי בג'לג'וליה אתמול בבוקר, אני התפללתי שזה יסתיים כפי שהסתיים, בלי רצח ובלי הרג.

גאלב מג'אדלה: אני אומר לך בוודאות שאם אני הייתי נקלע לשם, הייתי הורג.

גאלב מג'אדלה: אם היו לוקחים את אשתי ב-2:00 בלילה עם תינוק בן חודש, הייתי הורג שם.

גאלב מג'אדלה: זאת ברוטליות וגסות רוח.

גאלב מג'אדלה: אני רוצה לשמור על איפוק, אבל לקחת אנשים על שהייה בלתי חוקית ב-2:00 בלילה, ולזרוק אותם בקור ובגשם במחסום עם ילד בן חודש?

גאלב מג'אדלה: לא ידעתי מה להגיד למשפחות.

גאלב מג'אדלה: מה זה?

גאלב מג'אדלה: וכולן זכאיות על פי חוק לקבל אישור שהייה, כי הן הגישו אותו לפני שבע, שמונה, תשע ו-14 שנים.

גאלב מג'אדלה: יש שם מישהי שהבן שלה כבר התחתן עם בחורה מהשטחים, וגם היא צריכה לקבל.

גאלב מג'אדלה: אני מכיר את החוק יותר טוב מהשוטר שהגיע לשם.

גאלב מג'אדלה: לקחת שש נשים - שמונה נשים, שתיים היו חולות אז החזירו אותן, כי לא יכולים היו לזרוק אותן במחסום כשהן חולות קשה - עם תינוק בן חודש ולזרוק אותן במחסום כי אין להן אישור שהייה חוקי?

גאלב מג'אדלה: מה תעשו?

גאלב מג'אדלה: יש 3,417 מקרים כאלה, מה נעשה איתם?

גאלב מג'אדלה: זאת אינתיפאדה 2006 מסוג חדש.

גאלב מג'אדלה: מי קיבל החלטה כזאת?

גאלב מג'אדלה: אני התפללתי לאלוהים כשזה נגמר כפי שזה נגמר ולא נגמר ברצח, כי יכול היה לקחת אזרח כלי ולתת מכות לשוטר, וזה היה מסתיים בעוד הרוגים.

גאלב מג'אדלה: דן רונן, אני מאוד מעריך אותך, כי יצא לי לראות אותך במקרה נוסף, שם מנענו רצח ודאי.

גאלב מג'אדלה: יצא לי לראות אותך בעוד מקרה, ושם היתה התנהגות טובה מעל לכל ספק.

גאלב מג'אדלה: אני מציע לכם לקחת את העניינים לידיים.

גאלב מג'אדלה: תחנכו את השוטרים שלכם, תכניסו להם שפיות, תכניסו להם ביטחון שהאזרח הזה לא פושע, לא מסוכן ולא אלים, גם אם הוא מואשם במשהו, כדי שלא נגיע למצב שהגענו כאן.

מוחמד ברכה: גם אחרי האירוע, ההתנהגות של המשטרה היתה בלתי סבירה לחלוטין.

מוחמד ברכה: יושב אתנו בשקט - אני מתפלא שהוא לא קיבל רשות דיבור - אחיו של המנוח, נביל.

גאלב מג'אדלה: על מה אתה מתפלא, חבר הכנסת ברכה?

מוחמד ברכה: שהוא לא ביקש לדבר.

גאלב מג'אדלה: אבל אמרו את הדברים.

גאלב מג'אדלה: אני גם ראיתי אותו בחקירה.

מוחמד ברכה: הטענות לא מופנות אליך.

מוחמד ברכה: לפני שאתה סוגר את הישיבה, תן לו דקה או שתיים כדי שיגיד מה עשו לו אישית כאח של המנוח אחרי זה.

נביל מלחם: כשראיתי את אח שלי שהרגו אותו, התנפלו עליי ארבעה אנשים והתחילו להרביץ לי בידיים ובכל הגוף.

נביל מלחם: מישהו תפס אותי בצורה כזאת וזרק אותי על יד אשתי ועל יד הילדים שלי.

אחמד מילחם: פשוט לקחו משם אסיר.

גאלב מג'אדלה: אני אומר לך בסיכום דבריי שאני הופתעתי לשמוע, שהאנשים האלה שנהרגו לא זכאים לקצבת שארים, העניין שלהם לא מוסדר, הילדים רעבים ללחם ומופקרים.

גאלב מג'אדלה: הרגו להם את האבא שלהם וגם אין להם אפשרות לחיות, כי אין קצבת שארים.

גאלב מג'אדלה: שמעתי את זה היום במקרה של טייבה.

גאלב מג'אדלה: אנחנו נטפל בזה בדרך הנכונה ובמסגרת הנכונה, כי זה נושא שונה שאנחנו לא רוצים עכשיו להעלות, וזה גם לא הפורום המתאים.

גאלב מג'אדלה: אני אעביר לשר מכתב מסודר בעניין, אבל אני פונה אליכם ואומר בואו נתפלל כולנו שזה יהיה המקרה האחרון, ושכולנו נפעל, כל אחד בדרכו לפי סמכותו ומעמדו, כדי שלא נתאסף עוד פעם לדיון, חלילה וחס, מסוג זה.

גאלב מג'אדלה: אני רוצה להודות לך מר רונן, לממלא מקום ראש המחלקה לחקירות שוטרים, לראשי הציבור הערבי, לחברי הכנסת שנטלו חלק בדיון, לשר לביטחון פנים, לצוות הוועדה שלי ולחברים היקרים שבאו מרחוק.

גאלב מג'אדלה: תודה רבה, אני נועל את הישיבה.